Masahoro Opu Raja Siti Menyerlahkan Keunikan Negeri Selangor

Untuk mendapatkan maklumat terkini, ikuti kami melalui Telegram

Shah Alam – Pementasan teater Masahoro Opu Raja Siti (MORS) di Pentas Terbuka, Taman Tasik Shah Alam pada 10 dan 11 September 2022 yang lalu merupakan prekuel bagi kisah tersebut yang dipentaskan pada beberapa tahun lalu.

Namun begitu, matlamatnya tetap sama, iaitu mengangkat dan menyerlahkan keunikan negeri Selangor menerusi sejarah istimewa Opu Raja Siti (Yang Dipertua Negeri Selangor), Raja Siti dan para pemerintah negeri Selangor pada zaman dahulu dalam pementasan teater terbuka dengan suntikan unsur bangsawan. MORS diarahkan oleh Sharul Nizam Samsuddin atau Sharul Titis yang juga merupakan penulis skripnya.

MORS membawa kisah sejarah negeri Selangor mengenai Opu Raja Siti, iaitu wanita pertama yang menjadi Yang Dipertuan Negeri Selangor pada sekitar tahun 1723 menerusi kesepakatan raja ataupun daeng bagi keturunan Bugis.

Pelantikan Opu Raja Siti dilaksanakan selepas kemangkatan kekandanya, Arong Pasarai, iaitu Yang Dipertuan Negeri Selangor yang pertama. Walau bagaimanapun, pelantikan beliau ditentang hebat oleh Daeng Matteko kerana dendam dan kuasa.

MORS anjuran Majlis Teater Negeri Selangor (MTS) menambah pengetahuan masyarakat tentang latar belakang sejarah negeri Selangor, menggalakkan penyelidikan sejarah daripada institusi pendidikan tinggi serta mempromosikan pelbagai tempat pelancongan di Shah Alam, Selangor.

Dari aspek lakonan, Sifu Najib berjaya membawa watak Daeng Matteko dengan berkesan walaupun sentiasa ketawa selepas bertutur yang dianggap klise bagi watak antagonis, namun gerak tubuh dan mimik wajahnya amat meyakinkan.

Lakonan Amirah Razak sebagai Opu Raja Siti juga mendapat sambutan hangat para penonton. Beliau beraksi agak cemerlang dalam babak silat dengan Marani (Dayang Norinah), dan Daeng Matteko meskipun mengakui gentar pada peringkat awal untuk melakukan aksi lasak sedemikian. Manakala pelakon veteran yang sinonim dengan watak antagonis, iaitu Shah Farid Zain tiada sebarang kesukaran menjayakan peranan protagonis, iaitu Guntang, pembantu kepada Opu Raja Siti.

Kesimpulannya, teater MORS bermanfaat untuk menyemarakkan industri seni teater menerusi pementasan terbuka yang mampu memperkasakan warisan budaya negeri Selangor serta memberi peluang dengan membuka platform kepada penggiat seni teater dan pertubuhan bukan kerajaan seni budaya negeri untuk menyumbang kepada negeri dalam kegiatan kesenian dan kebudayaan.

Di samping itu, pementasan teater turut menyumbang dalam mengimbangi kepesatan Revolusi Industri 4.0 setara dengan pembangunan seni persembahan melalui program-program pementasan teater yang menggunakan unsur pementasan bangsawan serta pengaplikasian teknologi dan latar alam semula jadi dalam kerja-kerja pementasan.

Bahkan, program kebudayaan seperti ini mampu mengetengahkan karya-karya seni pementasan teater yang berpotensi memberi nilai tambah kepada pengetahuan masyarakat, kesedaran nilai sejarah dan menggalakkan pengembangan pengetahuan dan penyelidikan dalam bidang kesenian dan kebudayaan.

Pementasan MORs bermula pukul 9 malam dengan bayaran RM20. Pementasan teater ini disokong oleh Kementerian Pelancongan, Seni dan Budaya Malaysia (MOTAC), Pusat Pelancongan Malaysia (MaTiC), Jabatan Kebudayaan dan Kesenian Negara Selangor serta Band Kelab KILAT TNB (pengarah muzik) sebagai rakan strategik dengan dijayakan oleh 32 orang tenaga produksi, 42 orang pelakon dan penari serta lapan orang pemuzik.

Antara pelakon lain yang turut terlibat ialah Rahim Kedol sebagai Toba, Idan Shahril (Kendi), Anwar Rudini (Tunggal), Taha Muhammad (Daeng Masuro), Azmie Daim (peniaga), Jamaludin (Daeng Monompok), Hazley (Daeng Parani) dan Fateh (Daeng Lakani).


Laman Warisan Kampung Laut Tarikan Terbaharu di Kelantan

Tumpat – Laman Warisan Kampung Laut yang dirasmikan oleh Perdana Menteri Malaysia, Yang Amat Berhormat (YAB) Dato’ Sri Ismail Sabri Yaakob baru-baru ini merupakan destinasi pelancongan warisan terbaharu di Kelantan yang berpotensi tinggi dan menjanjikan masa depan yang cerah.

Daya penarik yang terpenting di situ adalah Masjid Kampung Laut yang merupakan antara masjid kayu yang tertua di Asia Tenggara dengan berusia lebih daripada 300 tahun.

Sejarah Masjid Kampung Laut banyak berkait rapat dengan penyebaran agama Islam dan dakwah di rantau ini pada abad ke-18 selain menjadi simbol kegemilangan syiar Islam di negeri Kelantan.

Keunikan Masjid Kampung Laut terletak pada keseluruhan binaan yang dibuat daripada kayu cengal dan tanpa menggunakan sebarang paku, selain kehalusan ukirannya yang menjadi tarikan utama pelancong.

Kerajaan Persekutuan menyokong penuh usaha untuk mendapatkan pengiktirafan Masjid Kampung Laut sebagai Monumen Warisan Kebangsaan dan Tapak Warisan Dunia oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO). Kesannya pasti dapat memelihara dan melonjakkan taraf profil warisan sejarah dan budaya negeri Kelantan.

Majlis Pembangunan Wilayah Ekonomi Pantai Timur (ECERDC) melalui Projek Pembangunan Semula Kampung Laut berjaya memindahkan Masjid Kampung Laut yang merupakan antara masjid kayu tertua di Asia Tenggara ke tapak asalnya di Kampung Laut.

Masjid ini mempunyai nilai sejarah yang cukup tinggi selain berkaitan dengan penyebaran Islam dan dakwah, sekali gus kewujudannya membuktikan ketamadunan Melayu Islam dalam seni bina dan tradisi Melayu.

Menurut cerita lisan, para mubaligh Islam belayar di sepanjang kepulauan Melayu untuk menyebarkan agama Islam. Pada tahun 1930-an, sekumpulan mubaligh Islam melalui Pantai Timur Semenanjung Malaysia sewaktu dalam perjalanan menuju ke Pattani. Walau bagaimanapun, perahu mereka bocor dan mengalami kesulitan.

Para mubaligh Islam dalam perahu itu bersumpah bahawa jika mereka dibawa ke pantai dengan selamat, mereka akan membina sebuah masjid dan serta merta doa mereka dikabulkan dan para mubaligh Islam tersebut mendarat di Kampung Laut.

Ada pendapat yang mengatakan masjid tersebut dibina oleh Wali Songo sewaktu dalam perjalanan dari Pulau Jawa ke Champa. Ada pula yang mendakwa masjid tersebut dibina oleh pendakwah Islam yang tiba dari kerajaan Demak yang memerintah Jawa pada masa itu.

Reka bentuknya menyamai Masjid Agung Demak di Jawa Tengah, Masjid Kono di Champa, Masjid Nad Tanjung dan Masjid Wadi Hussein di Thailand.

Masjid yang asal bukan seperti yang dapat dilihat pada hari ini. Sebaliknya masjid tersebut merupakan sebuah struktur asas dengan hanya empat tiang yang menyangga bumbung tiga tingkat yang diperbuat daripada daun rumbia dengan keluasan 400 kaki persegi pada keseluruhannya.

Pada akhir abad ke-19, masjid ini menjadi pusat agama Islam yang penting dan diperbesarkan merangkumi bilik sembahyang tambahan, serambi dan menara dengan 20 batang tiang dibina untuk menyangga binaan tambahan itu.

Binaan tambahan itu menggunakan teknik “Tebuk Pasak” yang amat unik, dibina daripada kayu dan tidak menggunakan walau sebatang paku sekali pun. Atap daun rumbia pula diganti dengan atap genting.

Akibat kawasan tapak asal masjid di tebing sungai sering dilanda banjir termasuklah banjir besar pada tahun 1926 dan tahun 1966, maka Persatuan Sejarah Malaysia dengan kerjasama Kerajaan Negeri Kelantan mencadangkan pemindahan masjid itu ke tempat yang lebih selamat.

Pada tahun 1968, masjid itu dipindahkan dan dibuka kembali di kawasan yang baharu, iaitu di Nilam Puri kira-kira 20 kilometer dari tapak asal dan dibina dengan bantuan para tukang kraf tangan Melayu Kelantan.

Setelah lebih 50 tahun, akhirnya hasrat rakyat Kelantan untuk membawa pulang Masjid Kampung Laut ke tapak asalnya menjadi kenyataan ibarat “sirih pulang ke gagang”.

Menurut YAB Dato’ Sri Ismail Sabri Yaakob ketika berucap pada Majlis Perasmian Laman Warisan Kampung Laut di Laman Warisan Kampung Laut, Tumpat baru-baru ini, beliau berharap Masjid Kampung Laut mendapat pengiktirafan sebagai Monumen Warisan Kebangsaan dan Tapak Warisan Dunia oleh UNSECO.

Kerajaan Persekutuan telah membelanjakan sebanyak RM40 juta untuk Projek Pembangunan Semula Kampung Laut yang terdiri daripada Masjid Kampung Laut, Laman Warisan Seni dan Laman Warisan Serunding.

Laman Warisan Kampung Laut kini menjadi satu destinasi wajib singgah oleh para pengunjung di Kelantan khususnya di Kota Bharu.

Negeri Kelantan kaya dengan hasil kesenian dan kraf tangan yang diwarisi sejak turun temurun. Laman Warisan Seni yang dibangunkan akan memelihara dan mempromosikan warisan seni budaya rakyat Kelantan.

Laman ini juga memberi peluang kepada karyawan-karyawan seni tempatan untuk memasarkan hasil seni seperti batik, wau dan barangan kraf tangan kepada para pengunjung di samping terus mengekalkan budaya seni dan kraftangan Melayu dalam kalangan generasi muda.

Serunding Kampung Laut juga terkenal di seluruh Malaysia dan merupakan juadah yang mesti dibeli oleh para pelancong apabila berkunjung ke Kelantan.

Dengan adanya Laman Warisan Serunding, para pengusaha kini beroperasi di sebuah kompleks yang lebih kondusif dan menarik yang akan meningkatkan lagi tarikan dan jualan hasil-hasil pengusaha. Selain serunding, dodol, gelembung buaya, keropok, kerepek dan agar-agar kering turut dijual.

Seiring dengan kepentingan sektor pelancongan pada era kini, maka kewujudan Laman Warisan Kampung Laut harus diberi perhatian serius oleh semua pihak. Pembangunan semula tapak warisan ini diyakini akan memberi manfaat yang cukup besar untuk pembangunan sosioekonomi rakyat.


Usah Mengesampingkan Dialek

Untuk mendapatkan maklumat terkini, ikuti kami melalui Telegram

KUALA LUMPUR − Terdapat pelbagai dialek di Malaysia dan setiap negeri mempunyai dialek masing-masing. Begitu halnya dengan Pulau Pinang yang turut mempunyai versi dialeknya yang tersendiri, yang disebut sebagai dialek Pulau Pinang.

Dialek Pulau Pinang cukup menarik kerana pada awal tahun 1960-an dan tahun 1970-an, masyarakat Malaysia telah didedahkan kepada beberapa buah filem yang mengguna pakai dialek tersebut. Contohnya, dalam filem lakonan Allahyarham Tan Sri P.Ramlee seperti Anakku Sazali. Contoh panggilan nama yang menggunakan dialek Pulau Pinang dalam filem itu termasuklah seperti “Combi“, “Mami“ dan “Mamu“. Kemudian, pada awal tahun 1990-an, Profesor Dato’ Dr. A. Razak Mohaideen juga mempopularkan filem arahannya yang menggunakan dialek Pulau Pinang seperti filem Anak Mami.

Kepelbagaian dialek di setiap negeri merupakan keunikan yang terdapat di negara ini tetapi kita perlu merangkumkannya dengan penggunaan bahasa Melayu yang standard, iaitu bahasa Melayu sebagai bahasa rasmi.

“Dengan kemasukan pelbagai bahasa dan budaya di negara ini, janganlah pula kita mengesampingkan budaya bangsa kita khususnya dialek Pulau Pinang ataupun dialek negeri-negeri lain di negara ini kerana itulah jati diri dan identiti negara kita.“

Demikianlah antara penerangan menarik oleh YBhg. Dato’ Haji Anuar Ahmad, iaitu Ketua Satu, Persatuan Penulis Pulau Pinang, dalam Rancangan Dialek Kita: Jom Kenali Dialek Pulau Pinang, yang bersiaran secara langsung menerusi Studio Siaran Langsung Media Sosial DBP pada pukul 10.00 pagi tadi.


Teater Narapidana Papar Sisi Gelap Kem Tahanan dan Sistem Perundangan

Petaling Jaya – Narapidana atau banduan adalah mereka yang terperangkap. Konteks terperangkap ini boleh dipakai oleh semua pihak sama ada baik atau buruk, bahagia atau murung, besar atau kecil. Melalui drama Narapidana karya Haire Che Ros, para banduannya turut dikalung rantai perangkap. Namun mereka berasa tidak sepatutnya berada dalam penjara itu.

Persoalan yang dicipta daripada karya Haire itu tidak menyangkal kewujudan akta-akta dan sistem korup yang boleh meletakkan unsur ambiguiti pada stigma banduan itu sendiri, malah menguatkan lagi dinding realiti akan implikasi sistem ciptaan manusia. Melalui warga kem tahanan Kem Luak Berundang (kem tahanan fiksyen rekaan pengarang), unsur-unsur takdir, nasib, kewarasan, sejarah, setia dan pengkhianatan dalam kem-kem tahanan yang serupa disampaikan pementasan teater Narapidana.

Dengan Adiit Seketika sebagai pengarah, Narapidana akan dipentaskan pertama kalinya di Damansara Performing Arts Centre (DPAC) pada 16 hingga 18 September ini. Himedia merupakan produksi utama dan Suara Rakyat Malaysia (SUARAM) sebagai penganjur pementasan teater ini. Naskhah ini juga tercipta hasil inspirasi daripada kes-kes banduan yang didokumentasikan SUARAM.

Menurut Azura Nasron daripada SUARAM, pementasan teater ini menguatkan lagi sentimen solidariti yang memerlukan perjuangan SUARAM dan kita untuk bersama-sama menuntut keadilan buat golongan yang memerlukan.

SUARAM turut terlibat dengan kes-kes banduan yang mempunyai konflik dalam tahanan, sama ada melalui penerimaan surat-surat atau pendokumentasian kes-kes mahkamah. Namun adaptasi teater Narapidana berjaya menimbulkan sentimen baharu yang lebih realistik.

Pada tahun 2013, SUARAM pernah mementaskan teater dengan isu yang sama. Pementasan teater pada tahun 2022 ini turut berdiri sebagai satu kenyataan, walaupun setelah hampir satu dekad, isu yang sama masih tidak bungkam. Realiti tersebut akan dipaparkan dalam pementasan teater Narapidana pada malam Hari Malaysia tahun ini.

“Berdasarkan skrip, pada awalnya saya berasa karya ini agak sukar untuk dipersembahkan sebagai pementasan teater kerana wataknya yang kompleks dan visualnya memerlukan penelitian yang tinggi, terutamanya untuk memastikan mesej teater tersebut sampai kepada masyarakat. Justeru, langkah yang lebih proaktif dan lebih teliti dilaksanakan dalam mengarah babak-babak lakonan mengikut dinamik watak-watak yang terdapat dalam karya,” ujar Adiit Seketika, Pengarah teater Narapidana.

Dinamik gandingan antara beberapa watak secara esennya menguatkan lagi cerita dan mengukuhkan garisan naratif yang akhirnya dapat berdiri sebagai satu naskhah yang lengkap.

“Aidit Seketika sebagai pengarah teater sememangnya berjaya merealisasikan skrip drama saya menjadi kenyataan. Saya mengambil kes-kes sebenar sebagai inspirasi cerita untuk memberi kesedaran kepada penonton di samping memaparkan sisi gelap dalam penjara dan sistem undang-undang,” ujar Haire Che Ros.

Teater Narapidana menampilkan Sis Aini, Fazleena Hishamuddin, Aidil Rosli, Aizuddin Rosli, Ozzy Nurin, Izhar Azree, Nicole Jay dan Deeka sebagai pelakon peneraju.

Secara umumnya, teater Narapidana dipersembahkan untuk meningkatkan kesedaran masyarakat berkenaan isu-isu yang berlaku dalam kem tahanan. Teater ini akan dipentaskan di Damansara Performing Arts Centre pada 16 hingga 18 September ini.


[email protected] Simbolik Pasar Malam Kebudayaan Malaysia

Untuk mendapatkan maklumat terkini, ikuti kami melalui Telegram

Nilai – Pasar malam merupakan antara budaya masyarakat Malaysia yang unik dan amat dikenali dalam kalangan rakyat Malaysia. [email protected] yang dilabel sebagai pasar malam kebudayaan simbolik Malaysia berpotensi menjadi satu daripada destinasi dalam zon pembangunan pelancongan baharu di negara ini di samping mampu menarik lebih ramai pelancong sama ada dari dalam atau luar negara.

Dengan keluasan 25 ekar, [email protected] yang menghimpunkan pelbagai barangan tempatan termasuklah makanan, kraf tangan dan budaya dari 13 buah negeri di Malaysia dilihat mampu menjadi setaraf dengan pasar malam terkemuka di negara-negara lain seperti Chatuchak Market di Thailand, Pasar Malam Shilin di Taiwan dan Pasar Myeongdong di Korea. Di samping itu, lebih daripada 100 aktiviti kebudayaan dari seluruh negara juga akan dianjurkan dari semasa ke semasa.

[email protected] menerapkan elemen adat dan budaya Malaysia ke platform pasar malam moden dengan menghimpunkan 850 buah gerai yang menawarkan pelbagai barangan tempatan dari seluruh negara. Selain itu, segala urusan perniagaan di [email protected] akan dijalankan dengan kaedah transaksi tanpa tunai dan waktu perniagaannya bermula pada pukul 5 petang hingga lewat malam setiap hari.

Menteri Pelancongan, Seni dan Budaya Malaysia (MOTAC), YB Dato’ Sri Hajah Nancy Shukri dalam ucapannya mengucapkan tahniah kepada pihak [email protected] yang menjadi pasar malam pertama beroperasi secara transaksi dalam talian tanpa tunai.

Beliau juga berharap agar para penggiat industri turut mengambil bahagian dalam Malaysia Tourism Quality Assurance (MyTQA) Versi Baharu yang merupakan program pengiktirafan terhadap produk-produk pelancongan. Inisiatif ini juga akan menjadi motivasi kepada para penggiat industri untuk menaik taraf kualiti kemudahan produk pelancongan yang ditawarkan agar kualiti produk dan mutu perkhidmatan pelancongan dapat dipertingkatkan.

Tunku Besar Tampin merangkap Pengerusi [email protected], Yang Teramat Mulia Tunku Syed Razman Tunku Syed Idrus Al Qadri, Menteri MOTAC, YB Dato’ Sri Hajah Nancy Shukri dan Menteri Pembangunan Usahawan dan Koperasi (KUSKOP), YB Tan Sri Noh Omar bersama-sama merasmikan Majlis Pra Perasmian [email protected] yang berlangsung dengan penuh meriah. Majlis perasmian tersebut turut boleh ditonton secara langsung di laman Facebook Gembox.

Keluarga Malaysia yang ingin menikmati pelbagai sajian menarik dari seluruh negara bolehlah berkunjung ke [email protected] yang mula beroperasi secara rasmi pada 13 September yang lalu.


“Asia Art Show 2022” Pamer 100 Karya Pelukis Tempatan dan Antarabangsa

Kuala Lumpur – 100 orang orang artis pelukis termasuklah pelukis dalam kalangan orang kurang upaya (OKU) mempamerkan karya masing-masing bersempena dengan Asia Art Show 2022. Menurut Pengasas Asia Art Show 2022, Hazrita Mohd Hatta, pameran ini dianjurkan untuk meningkatkan keupayaan membeli seni catan dan karya kreatif dalam kalangan rakyat Malaysia.

“Asia Art Show 2022 adalah penambahbaikan pada program yang terdahulu, iaitu Art Market Malaysia. Dengan penambahbaikan dari segi strategi jualan dan konsep, Asia Art Show 2022 dapat membuka peluang kepada semua artis dan jenis atau kategori seni catan, karya kreatif serta seni tampak dipasarkan bukan sahaja untuk pasaran tempatan, bahkan untuk pasaran antarabangsa.

Selain itu, minat atau potensi membeli seni catan dan karya kreatif dalam kalangan rakyat tempatan masih rendah, begitu juga sokongan daripada sektor korporat. Hal ini boleh dilihat dari sudut kekurangan penajaan untuk program seni catan dan karya kreatif berbanding program hiburan lain serta elemen seni yang lain,” jelas Hazrita.

Menurut Hazrita lagi, 20 lukisan karya pelukis tersohor tanah air seperti Yusof Gajah, Master Roong Huah, Nazli Hamzah, Amy Hashim dan Zunar dipamerkan dalam pameran berkenaan.

“Penganjuran Asia Art Show 2022 ini adalah pelantar terbaik bagi para pelukis generasi baharu untuk berkongsi karya masing-masing bagi meneroka potensi dalam pelbagai aspek, khususnya mengadakan pameran dan menjual karya mereka di luar negara.

Saya ingin melihat mereka pergi lebih jauh dan dapat memasuki pasaran kesenian Eropah yang lebih terbuka dan menghargai karya seni catan dan karya kreatif, khususnya dari negara Asia seperti Malaysia,” tegas Hazrita lagi.

Asia Art Show 2022 mengumpulkan lebih daripada 100 pelukis pelbagai genre dengan tidak menetapkan sebarang tema bagi karya seni yang dipamerkan. Pameran ini berlangsung di Royale Chulan, Kuala Lumpur bermula dari 17 hingga 18 September ini. Selain artis pelukis tempatan, pelukis dari Indonesia, India, Pakistan, Iran dan Filipina turut menyertai pameran tersebut.

Bagi pameran yang julung-julung kali diadakan ini, Tokoh Pelukis Negara, Ismail Embong turut mempamerkan karya agungnya daripada koleksi “Busana” dan beberapa koleksi daripada anaknya, seorang artis terkenal tanah air, iaitu Emma Maembong.

Majlis Perasmian dan Makan Malam Amal Asia Art Show 2022 telah berlangsung pada 26 Ogos 2022 di Park Royal Collection, Kuala Lumpur. Asia Art Show 2022 menawarkan pelbagai aktiviti seperti program SENI yang boleh disertai oleh para pengunjung merangkumi aktiviti cabutan bertuah, kuiz seni dan demo lukisan daripada adik-adik OKU. Orang ramai yang berminat untuk mengetahui lebih lanjut mengenai Asia Art Show 2022 boleh melayari Facebook dan Instagram, Asia Art Show 2022 atau Whatsapp dan Hotline 016-3980938 untuk keterangan lanjut.


YB Datuk Zahidi Zainul Abidin Melancarkan Buku Teater Syair Setanggi Ratna Inderapura

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan pementasan teater syair Setanggi Ratna Inderapura, Dewan Bahasa dan Pustaka (DBP) melalui Bahagian Buku Sastera telah mengusahakan penerbitan skrip teater syair yang ditulis oleh Syahidatul Munirah Badrul Munir.

Buku yang memuatkan skrip teater dan rangkap syair ini telah dilancarkan oleh Timbalan Menteri Komunikasi dan Multimedia, Yang Berhormat (YB) Datuk Zahidi Zainul Abidin pada 17 September 2022, iaitu sebelum berlangsungnya persembahan teater tersebut. Dalam ucapannya, YB Datuk Zahidi menzahirkan rasa bangga kerana buat julung kalinya, naskhah berbentuk skrip teater dan syair digabungkan dan didokumentasikan dalam bentuk buku sebagai usaha untuk melestarikan teater dan syair.

“Usaha yang baik ini diterajui oleh Bahagian Buku Sastera, Dewan Bahasa dan Pustaka. Syabas Dewan Bahasa dan Pustaka kerana sentiasa berusaha menjadi pengemudi dalam melestarikan khazanah negara, khususnya dalam hal berkaitan dengan persuratan dan kesusasteraan Melayu,” demikian ucapan YB Datuk Zahidi yang turut berterima kasih kepada DBP atas kerjasama menjayakan pementasan teater syair.

Sempena pelancaran buku itu juga, DBP mengadakan jualan buku, termasuklah buku yang dilancarkan dengan diskaun 25 peratus. YB Datuk Zahidi turut mengunjungi meja jualan buku DBP dan membeli naskhah Teater Syair Setanggi Ratna Inderapura, termasuk beberapa buku lain terbitan DBP.

Dalam sidang media setelah tamat persembahan teater syair, YB Datuk Zahidi menyatakan kementeriannya akan membawa teater syair Setanggi Ratna Inderapura ke layar filem. “Dengan adanya buku yang kita lancarkan malam ini, usaha mengangkatnya menjadi filem akan lebih mudah. Saya juga melihat kisah kehebatan serikandi Sultanah Pahang, Raja Ungu menentang Siam seperti yang ditonjolkan dalam teater ini cukup menarik. Selain itu, teater ini juga mengetengahkan syair dan nazam, suatu khazanah seni budaya yang seharusnya dilestarikan, malah perlu diperkenalkan ke peringkat antarabangsa. Oleh sebab itu, saya akan mengikhtiarkan agar teater ini difilemkan. Malah saya akan ke Thailand dan cuba berbincang dengan pihak produksi di sana tentang kerjasama pembikinan filem yang menonjolkan seni dan budaya, selain sejarah negara kita yang berkaitan dengan hubungan Tanah Melayu dan Siam suatu ketika dahulu,” demikian kata YB Datuk Zahidi tentang hasratnya mengangkat teater Setanggi Ratna Inderapura sebagai filem.

Selaku penulis buku, Syahidatul Munirah menyatakan skrip teater syair yang dikarangnya adalah berdasarkan inspirasi daripada Hikayat Patani. Memetik tulisannya dalam Facebook, “Saya mengulit Hikayat Patani dari kulit ke kulit kerana Hikayat Patani merupakan kajian disertasi Sarjana saya. Saya terfikir, kisah Raja-Raja Perempuan Patani yang terdapat dalam Hikayat Patani perlu dibawa ke pentas. Sejarah yang terkandung dalam Hikayat Patani perlu ditampilkan secara visual, bukan sekadar dalam kertas kajian atau tulisan, supaya semangat juangnya dapat dirasai oleh generasi kini.”

Syahidatul turut gembira kerana apa yang diusahakan itu, kini didokumenkan dalam bentuk buku. Daripada buku tersebut, penggiat teater atau peminat syair malah pencinta seni dan budaya tradisional tanah air dapat merujuk bentuk penulisan skrip teater dan penulisan bait syair yang semuanya dikarang sendiri oleh Syahidatul.

Serentak dengan pelancaran buku, YB Datuk Zahidi turut merasmikan persembahan teater syair Setanggi Ratna Inderapura yang dipentaskan di Balai Budaya Tun Syed Nasir, Wisma DBP, Kuala Lumpur. Turut berada di pentas dalam pelancaran gimik buku Teater Syair Setanggi Ratna Inderapura ialah Timbalan Dekan Akademik dan Antarabangsa UUM, Profesor Madya Dr. Hishamudin Isam, Pengerusi Persatuan Kebudayaan dan Kesenian Muallim, Encik Mohd. Aqi Mohd. Azmi, Ketua Editor Bahagian Buku Sastera, Puan Nurul Julia Alani Henry dan Puan Syahidatul Munirah Badrul Munir selaku penulis buku dan pengarah teater.


Naskhah Teater Syair Setanggi Ratna Inderapura Bakal Diangkat sebagai Filem

Kuala Lumpur – Teater Syair Setanggi Ratna Inderapura, sebuah naskhah yang diinspirasikan daripada Hikayat Patani telah dipentaskan di Balai Budaya Tun Syed Nasir, Wisma Dewan Bahasa dan Pustaka Kuala Lumpur pada 17 September 2022. Persembahan yang julung kalinya menggabungkan teater dan syair di satu pentas yang sama ternyata mendapat sambutan daripada peminat naskhah sastera tradisional.

Berlatarkan sejarah kesultanan Pahang, gabungan teater dan syair Setanggi Ratna Inderapura menonjolkan kehandalan Raja Ungu, iaitu Raja Perempuan Patani ketiga sebagai serikandi perang. Sebelum pulang ke Patani memegang takhta kerajaan, serikandi perkasa itu merupakan Sultanah Kerajaan Pahang, isteri kepada Sultan Abdul Ghafur yang dimasyhurkan sebagai Paduka Seri Sultanah Alam Syah.

Naskhah yang memaparkan epik peperangan Kesultanan Pahang menentang Siam ini memperlihatkan kehebatan Raja Ungu menewaskan Apya Deca (Ayuthaya-Siam). Sebelum itu, Apya Deca telah berjaya membunuh Sultan Abdul Ghafur. Kemudiannya, Raja Kuning, iaitu puteri tunggal Raja Ungu dan Sultan Abdul Ghafur dicagarkan kepada Apya Deca oleh kekandanya Raja Biru supaya Patani tidak diserang.

Selain menunjukkan bangsa Melayu yang biasanya bersenjatakan keris, tombak dan lembing, teater syair ini juga memaparkan Raja Ungu berjaya menumpaskan Apya Deca dengan hanya membelit lehernya bersenjatakan kain cindai yang menyebabkan Apya Deca muntah darah dan meninggal dunia. Yang menariknya, persembahan teater syair ini disulami dengan dendangan syair dan nazam, lantas menjadikannya sebagai teater muzikal pertama yang dipersembahkan kepada khalayak.

Timbalan Menteri Komunikasi dan Multimedia, Yang Berhormat (YB) Datuk Zahidi Zainul Abidin dan isteri hadir dan turut sama menonton teater ini. Dalam ucapannya, beliau menzahirkan rasa bangga dengan usaha pementasan teater ini. “Bagi saya, kalian bukan sekadar membuat persembahan, tetapi sedang berjuang dan berperang dengan takdir modenisasi untuk terus menjulang martabat bangsa. Dalam lemas dan tenat dunia kini yang digasak dengan rencam arus teknologi sehingga ada yang hilang jati diri, kalianlah pejuang insan yang meminjamkan diri dan kudrat kepada negara, tanpa lelah berusaha, kalian mengangkat semula khazanah bangsa supaya segalanya tidak hilang,” demikian ucapan YB Datuk Zahidi yang ditujukan khusus kepada produksi yang mengusahakan persembahan teater syair Setanggi Ratna Inderapura.

Dalam sidang media yang berlangsung setelah berakhirnya persembahan teater, YB Datuk Zahidi memberitahu pihak kementeriannya akan menjadikan kisah Setanggi Ratna Inderapura sebagai filem yang berupaya menembusi pasaran filem antarabangsa. “Ramai yang perlu tahu mengenai kisah Raja Ungu ini kerana memaparkan banyak nilai seni dan budaya yang sangat bermakna. Malah cerita ini bukan sahaja menonjolkan sejarah Melayu tetapi elemen seperti syair dan nazam Melayu juga harus ditonjolkan kepada generasi muda,” demikian kata YB Datuk Zahidi.

Tambah beliau, “Kisah sejarah Sultanah Alam Shah atau lebih dikenali sebagai Raja Ungu, serikandi Melayu yang terkenal dengan kepandaian berpencak dan bermain senjata, dan mengetuai angkatan perang dapat dijadikan pengajaran khusus buat generasi muda pada masa ini.”

Berkenaan hasrat menjadikan kisah Setanggi Ratna Inderapura sebagai filem, YB Datuk Zahidi memberitahu beliau akan ke Thailand dalam masa terdekat untuk mengadakan kolaborasi strategik antara produksi filem tempatan bersama-sama produksi filem Thailand bagi tujuan berkenaan. “Minggu depan saya akan ke Thailand kerana kita mahu membawa kisah Setanggi Ratna Inderapura ini menembusi pasaran antarabangsa. Saya juga akan berusaha mencari produksi filem di sana untuk bekerjasama dalam mengeluarkan filem ini,” katanya kepada media.

Pementasan Setanggi Ratna Inderapura dijayakan dengan kerjasama Persatuan Kebudayaan dan Kesenian Muallim, Pusat Pengajian Bahasa, Tamadun dan Falsafah, Universiti Utara Malaysia (UUM), Persatuan Bitara Syair Melayu Nusantara, Anjung Seni Nilakandi dan Dewan Bahasa dan Pustaka. Timbalan Dekan Akademik dan Antarabangsa UUM, Profesor Madya Dr. Hishamudin Isam dan Pengerusi Persatuan Kebudayaan dan Kesenian Muallim, Encik Mohd. Aqi Mohd Azmi turut hadir menyaksikan pementasan teater syair. Penulisan skrip dan pengarahan teater ini digarap oleh Syahidatul Munirah Badrul Munir, penggiat teater dan pendendang syair yang kini bertugas sebagai tenaga pengajar di UUM.


Persepsi Masyarakat Terhadap Pendidikan Muzik Era 1980-an

Untuk mendapatkan maklumat terkini, ikuti kami melalui Telegram

Malaysia merupakan negara di Asia Tenggara yang memiliki populasi penduduk berbilang etnik yang menganut pelbagai agama. Islam adalah agama rasmi negara, namun masyarakat bebas menganut agama pilihan masing-masing. Prinsip Islam dijadikan sebagai tunjang yang mempengaruhi aspek kehidupan masyarakat dari segi ekonomi, politik dan sosial.

Kepelbagaian etnik di Malaysia mempengaruhi kewujudan jenis muzik yang boleh dibahagikan kepada empat kategori, iaitu etnik, tradisional, pop Malaysia dan Barat serta klasikal Barat. Muzik memainkan peranan penting dalam masyarakat pendukungnya. Hal ini dikatakan demikian kerana muzik berfungsi dalam kehidupan masyarakat yang mempunyai kaitan dengan soal ekonomi, politik, agama dan sosial. Namun demikian, apa-apa yang sering diperkatakan perihal fungsi muzik adalah berkaitan dengan fenomena sosial.

Konsep fungsi muzik berkembang dan digunakan oleh sebilangan besar para sosiologi. Antara tokoh sosiologi yang menggunakan konsep ini seperti A. R. Radcliffe Brown, Bronislaw Malinowski, Emile Durkhiem, Herbert Spencer dan Ralph Linton. Dalam mengkaji fungsi muzik, dua konsep boleh digunakan, iaitu “latent” dan “manifest”. Fungsi muzik yang berbentuk “latent” adalah tersembunyi dan memerlukan penyelidikan mendalam sebelum memahaminya. Bagi konsep “manifest”, fungsi muzik dikaji secara lahiriah dan dapat dilihat dengan jelas serta mudah difahami.

Penganalisaan fungsi muzik dibuat setelah pengetahuan perihal perhubungan muzik dengan masyarakat difahami dengan jelas. Sekiranya kurang pengetahuan tentang fungsi ini, maka penganalisaan mungkin tidak mencapai objektif yang sebenar. Pengetahuan berkaitan dengan fungsi muzik boleh difokuskan tentang kegunaannya. Bagi memahami tentang kegunaan muzik dalam kalangan masyarakat, pemerhatian dilakukan terhadap fenomena sosial yang tertentu secara langsung. Pemahaman cara ini dilihat sebagai memahami konsep muzik yang berfungsi kepada masyarakat menurut konsep “manifest”. Seterusnya pemerhatian dilakukan dengan mencari fungsi muzik yang tersembunyi berdasarkan konsep “latent”.

Pada era 1800-an, muzik di sekolah Inggeris di Tanah Melayu ditawarkan kepada pelajar sebagai subjek kokurikulum dan tidak termasuk dalam kurikulum formal. Aktiviti muzik di sekolah termasuklah nyanyian kumpulan atau koir, brasben dan sebutan korus (persembahan puisi Inggeris secara berkumpulan). Nyanyian lagu rakyat Inggeris (folksongs) dan lagu kanak-kanak turut dimasukkan sebagai pendekatan dalam pembelajaran subjek bahasa Inggeris. Setiap sekolah sekurang-kurangnya memiliki seorang guru yang berbakat memainkan alat muzik piano dan memiliki latar belakang dalam bidang muzik klasik Barat.

Kelas muzik pernah disiarkan melalui saluran Radio Malaysia pada era 1950-an. Pelajar sekolah berkumpul di dalam dewan sekolah untuk mengikuti kelas muzik dalam Radio Malaysia. Walau bagaimanapun, hanya pelajar di bandar sahaja berpeluang menerima faedah tersebut. Kumpulan muzik juga ditubuhkan di sekolah berasrama. Mereka diajar membaca notasi muzik Barat sebagai persediaan dan keperluan sewaktu bermain alat muzik. Sebelum subjek Muzik diperkenalkan di sekolah, pelajar Melayu terlibat dalam aktiviti popular, iaitu nyanyian keagamaan atau nasyid.

Pada tahun 1979, pihak kerajaan mengeluarkan arahan supaya muzik dijadikan sebagai mata pelajaran wajib di sekolah rendah. Keputusan tersebut disebabkan keperluan untuk menyediakan pendidikan yang lebih seimbang. Selain itu, kerajaan juga mengambil langkah untuk memberi kesedaran tentang kepentingan subjek Seni dalam kurikulum sekolah. Seramai 3000 guru daripada pelbagai bidang mengikuti kelas muzik intensif yang diadakan di beberapa institusi pendidikan guru pada cuti hari persekolahan.

Kelas muzik di sekolah pada masa itu bergantung pada ketersediaan guru muzik. Pendidikan muzik di sekolah kaum India berada dalam keadaan tidak memuaskan dan hanya wujud selepas Kurikulum Baru Sekolah Rendah (KBSR) diperkenalkan pada tahun 1983 berbanding sekolah kaum Cina yang aktiviti koir, permainan ensembel dan brasben sudah lama wujud. Pelajar sekolah Cina turut diajar dengan sistem notasi yang dinamakan Jianpu serta diperkenalkan dengan genre muzik baharu, iaitu kugiran dan angklung.

Pada era 1970-an dan 1980-an, banyak lagu yang digubah oleh komposer British masih disiarkan dalam pelbagai acara tertentu. Menurut sebilangan masyarakat, kebanyakan lagu tersebut tidak memenuhi cita rasa atau ciri-ciri muzik dan budaya tempatan. Bagi masyarakat beragama Islam, punca utama disebabkan oleh pandangan mereka yang melihat muzik mengkhayalkan sehingga mengabaikan tanggungjawab sebagai seorang Muslim. Muzik menurut perspektif sesetengah ulama, cenderung membawa kepada aktiviti yang bercanggah dengan undang-undang seperti minum arak dan zina.

Pada tahun 1980-an, sering kali kedengaran mengenai kontroversi muzik dalam Islam. Berdasarkan sejarah, kontroversi mengenai muzik bermula seawal abad ke-3 atau abad ke-9 lagi. Sejak itu, muzik secara berterusan mengundang kontroversi dalam kalangan masyarakat, terutamanya penganut yang beragama Islam. Ketidaksefahaman yang berlaku dalam kalangan ahli fiqah dan ketua agama Islam adalah berkaitan dengan kedudukan muzik dalam Islam. Dalam situasi tertentu, hukum mengenai muzik menjadi harus, makruh atau haram hasil interpretasi daripada dua sumber rujukan utama, iaitu al-Quran dan hadis.

Larangan terhadap muzik lantaran ketidaksefahaman dalam kalangan ahli agama menjadi faktor kewujudan pandangan masyarakat yang berasakan muzik tidak perlu dimasukkan dalam kurikulum sekolah. Mereka berasa tidak selesa apabila muzik menjadi subjek kurikulum di sekolah, meskipun subjek Muzik sudah dimasukkan sebagai mata pelajaran tambahan sejak tahun 1970-an.

Sebelum tahun 1970-an, sering kedengaran suara-suara ahli fiqah dan ulama yang menyentuh mengenai kontroversi status muzik dalam Islam. Terlalu sedikit ahli muzik yang melihat kontroversi tersebut secara dekat atau memberikan pandangan mengikut perspektif atau interpretasi masing-masing. Kekurangan pelibatan ahli muzik dalam menyentuh isu tersebut disebabkan rasa ketidakselesaan mereka berkongsi pandangan kepada umum serta kurang ilmu pengetahuan agama.

Secara umumnya, ahli muzik tidak tergolong dalam kumpulan yang dikaitkan dengan agama. Hal ini berkaitan dengan pandangan masyarakat mengenai pemuzik daripada industri muzik komersial sebagai tidak bermoral dan mengamalkan cara hidup yang terlarang. Masyarakat umum menganggap bahawa kerjaya sebagai pemuzik merupakan pekerjaan yang meragukan apabila sebahagian pemuzik memperlihatkan tingkah laku yang kurang disenangi. Akibatnya, pemuzik pasrah dengan hakikat kontroversi muzik dalam Islam dan menerima implikasi yang negatif.

Usaha untuk menambah subjek Muzik dalam kurikulum sekolah agak mencabar disebabkan tanggapan salah sesetengah masyarakat yang melihat muzik hanya untuk hiburan semata-mata.

Kontroversi mengenai status muzik dalam Islam menjadi kebimbangan dalam kalangan warga pendidik di Malaysia. Pada peringkat awal, usaha memasukkan subjek Muzik dalam kurikulum sekolah agak sedikit mencabar lantaran salah faham masyarakat yang hanya melihat muzik sebagai alat hiburan. Situasi ini memberikan kesan kepada falsafah pendidikan, kurikulum sekolah, kerjaya berkaitan muzik dan beberapa perkara penting yang lain.

Penyelidik pada era 1980-an berpandangan bahawa perlu dibuat penelitian terhadap program muzik yang ditawarkan oleh sekolah-sekolah di Malaysia. Hal ini termasuklah mengambil langkah proaktif dengan memberi kefahaman kepada masyarakat tentang kepentingan subjek Muzik dalam kurikulum di sekolah. Usaha ini akan berjaya sekiranya pencerahan mengenai status muzik dalam Islam disampaikan kepada masyarakat.

Beberapa isu lain mengenai pendidikan muzik di sekolah pada era 1980-an dikenal pasti. Kekurangan guru yang mahir dalam bidang muzik menjadi isu utama. Hal ini menyebabkan rasa ketidakpuasan hati dalam kalangan masyarakat mengenai tahap pengajaran muzik di sekolah. Kadang-kadang guru yang dilatih tidak mempunyai bakat yang baik dalam muzik serta disebabkan oleh faktor latar belakang yang bukan daripada bidang muzik.

Isu berikutnya adalah kualiti kit muzik yang tidak memuaskan. Kit muzik disediakan oleh pihak kementerian bagi kegunaan para guru dan pelajar dalam kelas pembelajaran muzik. Isu kekurangan instrumen muzik di sekolah turut dikenal pasti. Terdapat pula sesetengah pentadbir sekolah yang kurang berminat membaiki alat muzik yang sudah rosak. Hal ini sudah tentu memberi kesan kepada reputasi sekolah sehingga menyebabkan ibu bapa pelajar dan masyarakat berasa kurang senang dengan keadaan tersebut di samping memperlihat ketidaksungguhan pihak sekolah menangani isu berkaitan subjek Muzik.

Segelintir guru sekolah berasakan bahawa pendidikan muzik perlu meliputi pelajar sekolah rendah dan pelajar sekolah menengah. Pada masa ini, sejumlah kecil sekolah menengah menawarkan subjek Muzik kepada pelajar mereka. Mereka berasa kelas pendidikan muzik perlu dibuka kepada pelajar tanpa mengehadkan kepada pelajar yang berbakat dan berminat dalam muzik sahaja. Selain itu, guru melihat punca pemikiran negatif terhadap muzik bukan berpunca daripada kurikulum muzik di sekolah, sebaliknya pengaruh dari luar.

Pihak pengurusan di Kementerian Pendidikan Malaysia (KPM) yang bertanggungjawab melaksanakan kurikulum Muzik berpandangan positif mengenai situasi pendidikan muzik pada masa itu. Mereka melihat muzik berperanan dalam menyumbang ke arah penghasilan pelajar yang seimbang dari segi emosi, jasmani dan rohani. Polisi kerajaan menghantar pelajar ke luar negara dalam bidang Pengajian Muzik dan Pengenalan Program Muzik di institusi pengajian tinggi adalah tindakan yang positif serta dapat membantu mempertingkatkan kualiti pendidikan muzik di sekolah dan institusi pengajian tinggi di Malaysia.

Walau bagaimanapun, pihak pengurusan di KPM kurang senang tentang kedudukan muzik etnik dan tradisional dalam kurikulum muzik. Objektif utama kurikulum adalah mempromosikan kepelbagaian jenis muzik ini kepada generasi muda. Muzik lain seperti muzik dari Barat boleh digunakan dalam kurikulum Muzik bagi tujuan membangun dan mempromosikan muzik tempatan. Usaha memperkenalkan muzik etnik dan tradisional dalam kurikulum Muzik di sekolah dan institusi pengajian tinggi dapat meredakan spekulasi atau kontroversi mengenai muzik.

KPM mengambil pendekatan dengan mendapatkan khidmat pensyarah muzik (profesor) daripada institusi pengajian tinggi tempatan yang bertanggungjawab menggubal dan menyemak kurikulum Muzik sekolah. Pada masa itu, terdapat dua institusi tempatan yang menawarkan bidang muzik, iaitu Institut Teknologi MARA yang kini dikenali sebagai Universiti Teknologi MARA (UiTM) dan Universiti Sains Malaysia (USM). Penglibatan pensyarah daripada kedua-dua institusi pengajian tinggi tersebut dalam urusan semakan dan penggubalan kurikulum muzik di sekolah menjadi petanda bahawa tindakan yang lebih serius sedang diambil untuk mengiktiraf muzik sebagai mata pelajaran dalam sekolah di Malaysia.

Pusat Islam Malaysia turut memberikan pandangan mengenai pendidikan muzik pada era 1980-an yang tiada objektif dan falsafah yang jelas mengenai kepentingan muzik dalam kurikulum di sekolah. Pandangan mereka bersandar kepada pelaksanaan pembelajaran subjek Muzik yang tidak teratur dan tidak mempunyai matlamat khusus yang dipersetujui bersama-sama masyarakat secara amnya.

Pandangan mereka juga berdasarkan kepada kekurangan bilangan guru muzik yang berkemahiran dan kualiti guru ganti yang tidak memuaskan dalam melaksanakan tugas mengajar subjek Muzik. Kualiti guru ganti dan kekurangan guru muzik menjadikan subjek Muzik dilihat tidak penting dan bukan menjadi keutamaan. Pihak sekolah yang kurang memberikan keutamaan terhadap subjek Muzik mempengaruhi tingkah laku pelajar apabila mereka tidak bersungguh-sungguh sewaktu mengikuti pembelajaran kelas muzik di samping timbul konflik antara pengisian kelas muzik dengan guru pengajian agama. Konflik tersebut boleh diselesaikan sekiranya guru mengambil tahu tentang bidang antara satu sama lain.

Beberapa individu memberikan pandangan mengenai kontroversi muzik dalam konteks Islam. Kontroversi tersebut dapat dikaitkan dengan tanggapan bahawa muzik tidak dibenarkan dalam Islam selain seni suara ketika membaca al-Quran dan melaungkan azan. Tanggapan tersebut turut dikaitkan dengan pengharaman penggunaan beberapa alat muzik. Muzik hanya dibenarkan sekiranya golongan Muslim tidak meninggalkan solat. Guru yang mengajar subjek Muzik dalam sekolah-sekolah di Pantai Timur Semenanjung Malaysia menghadapi cabaran segelintir masyarakat yang tidak bersetuju apabila muzik diajarkan di sekolah. Namun mereka mengatasi masalah tersebut dengan mengajar nasyid dalam kelas muzik.

Pusat Islam Malaysia percaya bahawa pemikiran sempit segelintir masyarakat berkaitan dengan muzik disebabkan oleh faktor kurang faham mengenai kedudukan muzik dalam Islam. Ketidakfahaman ini mengakibatkan timbulnya kontroversi yang tidak menguntungkan. Menurut Islam, muzik dibenarkan bergantung pada bagaimanakah muzik digunakan.

Menurut Jabatan Pengajian Agama di KPM, muzik dan penggunaan alat muzik dibenarkan dalam Islam jika beberapa syarat dipatuhi. Beberapa larangan muzik melibatkan penggunaan alat muzik tertentu jatuh pada hukum haram dan harus.

Kontroversi biasanya berlaku bagi mencari jalan alternatif. Muzik tidak dinafikan memainkan peranan penting dalam menerapkan nilai murni dalam diri golongan muda serta berperanan penting pada peringkat awal penyebaran Islam. Muzik di sekolah tidak seharusnya terdiri daripada muzik kontemporari popular yang dieksploitasi secara komersial sehingga menimbulkan unsur yang tidak diingini. Sebaliknya, muzik di sekolah harus terdiri daripada lagu patriotik dan lagu yang mengangkat nilai kekeluargaan, alam dan ketuhanan.

Beberapa pendekatan dicadangkan untuk mengatasi isu kontroversi mengenai status muzik dalam Islam. Institusi pengajian tinggi perlu memainkan peranan dalam mendidik para pemuzik berkaitan dengan muzik dan kedudukan muzik dalam Islam. Selain itu, kementerian perlu menyediakan pendidikan muzik yang berkualiti kepada generasi muda dan memastikan kurikulum Muzik pada peringkat rendah sehingga universiti berterusan.

Pendekatan selanjutnya adalah menerusi forum terbuka yang melibatkan pemuzik dan komuniti agama (ahli fiqah). Menerusi forum ini, solusi terbaik hasil perbincangan dua kumpulan ini dapat disebarkan kepada masyarakat umum berserta sokongan terhadap muzik dalam Islam. Beberapa siri seminar dan kursus perlu diadakan bagi membantu ahli fiqah menyedari kepentingan muzik dan peranan pemuzik dalam menyebarkan muzik yang mencerminkan negara yang sedang membangun.

Stesen-stesen penyiaran utama seperti Radio dan Televisyen Malaysia (RTM) perlu menyiarkan dan mempromosikan lagu yang bersifat sederhana yang menonjolkan imej Malaysia sebagai negara Islam di Timur. Garis panduan perlu diwujudkan untuk rujukan pihak penganjur konsert muzik di samping para artis dan pemuzik perlu dididik tentang prinsip muzik dalam Islam. Hal ini bagi memastikan mereka tidak tersasar daripada perkara yang dibenarkan kepada perkara yang dilarang.

Kesimpulannya, masyarakat pada era 1980-an berhadapan dengan kontroversi mengenai muzik dan kepentingan muzik dalam kurikulum di sekolah. Kebimbangan ini dilihat sebagai faktor terawal untuk mewujudkan pendidikan muzik di sekolah mengikut perspektif Islam. Selain, itu, terdapat keperluan pendidikan muzik yang mempamerkan identiti tempatan menerusi penawaran muzik etnik dan tradisional di sekolah. Para pendidik muzik di Malaysia dengan sokongan pihak kerajaan berperanan penting dalam mewujudkan pendidikan muzik berorientasikan prinsip Islam dan tempatan.


Festival Filem China 2022 Mengeratkan Industri Filem Malaysia dengan China

Untuk mendapatkan maklumat terkini, ikuti kami melalui Telegram

Kuala Lumpur – Bertempat di DADI Cinema Pavilion, berlangsungnya penganjuran Festival Filem China yang pertama di Malaysia. Festival filem yang berlangsung selama empat hari bermula dari 15 hingga 18 September 2022 tersebut dianjurkan oleh Pusat Kebudayaan China Kuala Lumpur.

Penganjuran festival filem yang pertama kali diadakan di Malaysia ini merupakan antara usaha berterusan Malaysia dengan China dalam meningkatkan hubungan antara kedua-dua negara menerusi industri perfileman.

Timbalan Menteri Komunikasi dan Multimedia Malaysia, YB Datuk Zahidi Zainul Abidin berkata, festival filem tersebut bukan sahaja menjadi platform kepada pembuat dan penerbit filem kedua-dua negara untuk saling bertukar idea, tetapi juga adalah untuk mengenal pasti peluang kerjasama dalam membangunkan industri perfileman.

Filem On Your Mark arahan pengarah filem dari Malaysia, Chiu Keng Guan ditayangkan pada malam majlis perasmian festival tersebut. Filem ini berjaya memperoleh RM8.7 juta pada hari pertama tayangannya dan terus menjana keuntungan sehingga RM24 juta dalam tempoh dua hari tayangan, sekali gus menjadi filem nombor satu di China. Kejayaan filem ini juga membuktikan kemampuan bakat dan idea kreatif dari negara kita yang mempunyai kualiti hebat sebagai teraju dalam produksi bertaraf global.

“Saya amat berbangga kerana sebuah filem terbitan Malaysia mendapat perhatian dan menjadi tumpuan di negara China. Kementerian Komunikasi dan Multimedia Malaysia (K-KOMM) melalui Perbadanan Kemajuan Filem Nasional (FINAS) mengalu-alukan semua produksi luar negara, khususnya dari Republik Rakyat China untuk menjalankan penggambaran filem di Malaysia. Saya juga percaya festival filem ini akan menjadi platform penting bagi kedua-dua pihak untuk meningkatkan persefahaman dan persahabatan antara rakyat Malaysia dengan China,” ujar YB Datuk Zahidi.

FINAS menawarkan Insentif Penerbitan Filem di Malaysia (FIMI) untuk menarik pelaburan asing dalam penerbitan filem dan televisyen dengan menggunakan Malaysia sebagai lokasi penggambaran.

Kerjasama strategik bersifat jangka masa panjang menerusi perjanjian kerjasama produksi antarabangsa antara dua negara tersebut yang sedang dimuktamadkan merupakan inisiatif kerajaan dalam meningkatkan daya saing ekonomi industri filem tempatan pada peringkat global.

Sepanjang empat hari Festival Filem China 2022 berlangsung di DADI Cinema Pavilion, sebanyak 20 buah filem ditayangkan dalam festival filem ini dengan 18 filem dari China dan dua filem dari Malaysia.


Kuala Lumpur – YB Datuk Muhammad Jailani Khamis, Exco Pelancongan, Warisan dan Kebudayaan yang juga merupakan Ahli Dewan Undangan Negeri (ADUN) Rembia mewakili YAB Datuk Seri Utama (Dr.) Haji Sulaiman Md. Ali, Ketua Menteri Melaka berangkat ke Muzium Negara pada petang tadi bagi merasmikan Festival Gegau [email protected] Melaka Tahun 2022. Festival tersebut dianjurkan oleh Persatuan Dondang Sayang Negeri Melaka dengan kerjasama Kementerian Pelancongan, Seni dan Budaya, Jabatan Kebudayaan dan Kesenian Negara, Jabatan Muzium Malaysia dan Tourism Melaka.

Turut hadir dalam festival tersebut ialah YBrs. Encik Mohd Nasrulamiazam Mohd Nasir Timbalan Pengarah Muzium Negara; YBrs. Tuan Badarudin Mohd Kassim, Timbalan Setiausaha Kerajaan (Pembangunan) Unit Perancangan Ekonomi Negeri (UPEN) Melaka; YBrs. Encik Saari Basiron, Pengurus Besar Bahagian Promosi Pelancongan, Jabatan Ketua Menteri Melaka; YBrs. Encik Nurman Mohd Baroldin, Pengurus Besar Institut Warisan Melaka; dan YBrs. Encik Mohd Isa Nordin, Timbalan Pengerusi Persatuan Dondang Sayang Negeri Melaka.

Melalui festival tersebut, YB Datuk Muhammad Jailani Khamis mengucapkan terima kasih kepada Muzium Negara kerana memberikan ruang kepada pelbagai pihak yang terlibat bagi memastikan festival tersebut berlangsung dengan jayanya. Kios yang disediakan di Muzium Negara juga membolehkan para peniaga mempamerkan dan menjual produk tempatan dan pada masa yang sama dapat menjana pendapatan usahawan dan peniaga tempatan. Menurut beliau, festival tersebut penting bagi menggamit kembali warisan dan seni budaya masyarakat Melayu, khususnya Jawa, Bugis, Minang dan pelbagai etnik di Melaka termasuklah masyarakat campuran seperti baba dan nyonya. Melihat kepentingan warisan seni dan budaya, ujar beliau:

Kadang-kadang kita masih alpa dan leka tentang apa itu nilai budaya Melayu. Oleh itu, kami mengadakan program sebegini supaya kita mendapat pendedahan tentangnya supaya warisan bangsa ini tidak pudar sama sekali. Ada pepatah mengatakan bahawa ‘bahasa menunjukkan bangsa’ tetapi kita lupa akan faktor budaya itu yang menentukan bangsa.

Sehubungan dengan itu, beliau mengajak masyarakat agar memeriahkan festival yang diadakan untuk mengenali, memahami dan mencintai seni warisan bangsa.

Festival Gegau [email protected] Melaka Tahun 2022 ini diadakan pada 23 hingga 25 September 2022 di Perkarangan Muzium Negara dari pukul 9.00 pagi hingga 5.00 petang. Festival tersebut diadakan bertujuan untuk menyampaikan seni budaya masyarakat Melayu khususnya di Melaka di samping memberikan peluang kepada para pelancong dalam dan luar negara yang berkunjung ke Muzium Negara untuk merasai sendiri kepelbagaian bentuk warisan dan seni budaya yang terdapat di negeri Melaka.

Antara acara yang diadakan sempena festival tersebut ialah:

YB Datuk Muhammad Jailani melawat reruai di perkarangan Muzium Negara.

Menerusi festival tersebut, para pengunjung dapat merasai dan menikmati kuih dan makanan yang dimasak di tapak festival tersebut seperti dodol, lemang, asam pedas Melaka dan kuih bakar Melaka.

Melalui ucapan beliau, YB Datuk Muhammad Jailani Khamis turut mempromosikan produk Melaka seperti makanan yang menarik pengunjung ke sana dan tempat menarik di Melaka yang sesuai dikunjungi oleh para pelancong baik pelancong tempatan mahupun luar negara. Antara tempat menarik di Melaka ialah Zoo Melaka & Night Safari, Menara Taming Sari, Dataran Keris, Muzium Kapal Selam, Melaka River Cruise, Taman Tema Air A’Famosa Resort, Pusat Konservasi Penyu dan Pantai Pengkalan Balak.

Dalam majlis tersebut, YB Datuk Muhammad Jailani turut menyampaikan hadiah kepada peara pemenang yang terlibat dalam petandingan tarian.

Festival tersebut amat bermakna kepada para peniaga tempatan untuk menjana pendapatan setelah terkesan dengan pandemik COVID-19. Menurut Encik Halim Haji Samsuddin, 43 tahun dari Syarikat Fauziah Karim  (M) Sdn. Bhd. yang terlibat dalam jualan makanan tradisional seperti dodol dan pes asam pedas di festival tersebut, penganjuran festival seumpama itu dapat membantu syarikat kecil untuk ‘bernafas’ semula. Harapan beliau, sektor pelancongan dapat diaktifkan semula dan pada masa yang sama dapat membantu meningkatkan ekonomi masyarakat tempatan.

Encik Mohamad Asri Rostam dari Melaka Knife Maker, Bukit Baru Melaka yang mempamerkan dan menjual produk senjata tradisional dalam festival tersebut juga berharap agar festival seperti itu akan terus diadakan untuk membantu masyarakat tempatan menjana pendapatan. Hal ini demikian kerana menurut beliau, sektor ekonomi selepas pandemik COVID-19 kelihatan masih perlahan.


Adaptasi Karya Menyebarluaskan Jati Diri dan Identiti Masyarakat Malaysia

Untuk mendapatkan maklumat terkini, ikuti kami melalui Telegram

Kepesatan teknologi maklumat dan komunikasi era kini memberikan kesan kepada budaya masyarakat moden yang terampil dalam menterjemahkan hidangan pengkaryaan yang lebih terbuka dan bersifat elektronik serta menerusi pawagam-pawagam yang menyediakan layar canggih dengan sesetengahnya ada mengaplikasikan teknologi MX4D dan 4DX yang dilengkapi dengan ciri-ciri khas seperti kesan bunyi, bauan, angin, air, pergerakan tempat duduk serta kesan gegaran lain yang seiring kesan bunyi visual, asap dan lain-lain atau lebih mesra penonton dengan pawagam 6D. Demikian antara pengalaman menarik yang sedang pesat diterokai oleh pasaran berkaitan dunia visual yang berkembang dan bergerak dengan amat pantas.

Menyedari hal ini, Kementerian Komunikasi dan Multimedia (K-KOMM) memberikan tumpuan serta sasaran secara dinamik bagi mempertingkatkan karya-karya kreatif yang bermutu tinggi daripada penerbit-penerbit buku tempatan untuk diadaptasi kepada layar perak. Justeru, hal ini dapat mengaktifkan lagi industri televisyen dan filem negara ini.

Dewan Bahasa dan Pustaka (DBP) juga seiring dengan hasrat K-KOMM untuk menggiatkan lagi industri adaptasi negara dengan badan ini sebagai pusat yang menyediakan bahan-bahan yang boleh diketengahkan sebagai sumber di samping bertindak sebagai perunding dan perancang kandungan adaptasi berdasarkan penerbitan genre kreatif seperti novel, cerpen, puisi atau biografi yang diterbitkan di bawah badan ini.

Rentetan itu, perkongsian bertajuk DBP dan Pengkaryaan Adaptasi disampaikan oleh Rusdi Abd. Rahman, Perancang Bahasa dari Bahagian Promosi dan Pengiktirafan, Jabatan Pengembangan Bahasa dan Sastera, DBP, menerusi slot Cakna Bahasa terbitan BERNAMA Radio.

Dalam perkongsiannya, Rusdi memaklumkan bahawa DBP mempunyai sejumlah karya hebat yang mengangkat tema-tema berkaitan perlambangan jati diri bangsa Malaysia yang dihasilkan oleh penulis-penulis dalam kalangan tokoh sastera terbilang seperti sasterawan negara dan penulis-penulis yang berjaya lahir daripada program-program pengembangan dan sayembara kesusasteraan DBP.

Menariknya DBP sejak dahulu menjadi tumpuan para karyawan televisyen dan filem bagi merujuk karya-karya unggul terbitan DBP untuk diadaptasi sebagai karya drama televisyen, drama pentas, telefilem, filem pendek dan filem. Kesemua genre kreatif media baharu ini mempunyai potensi yang besar dan karya-karya terbaik yang boleh dihasilkan dalam pengkaryaan ini sedia untuk dibaca dan diterjemahkan dalam adaptasi ini.

Berdasarkan penelitian Rusdi juga, usaha pengkaryaan adaptasi ini boleh dimanfaatkan oleh sebahagian besar masyarakat kerana jumlah khalayak yang menonton kaca televisyen dan layar adalah lebih luas walaupun karya konvensional buku masih mendapat sambutan. Pakej visual, sinematografi serta audio yang berkesan menjadikan khalayak berasa adaptasi karya lebih menyeronokkan dan mesej karya dapat disampaikan dengan cara yang lebih kreatif.

Merujuk pada penelitian Dr. Abang Patdeli bin Abang Muhi (2022) yang menjelaskan bahawa sarana dan wahana teknologi maklumat era kini turut dioptimumkan oleh karyawan dalam menghasilkan karya, mempromosikan dan menjual karya sastera serta turut menyebarluaskan karya sastera. Oleh hal yang demikian, DBP turut berada dalam formasi industri kreatif ini. Walaupun dilihat sebagai badan penting yang boleh menjana industri ini, DBP masih mencari rentak yang tepat dan arah yang jitu bagi meletakkan DBP sebagai gedung kandungan industri kreatif utama negara.

Sehubungan dengan itu, DBP terus kekal fokus dalam mengekalkan mutu penghasilan dan penerbitan karya kreatifnya di samping DBP amat sinonim dan terkenal sebagai badan penerbit yang mengkhususkan karya-karya bertemakan jati diri bangsa. Kesannya, sudah tentu daripada pengkaryaan adaptasi yang dikawal mutunya oleh DBP, aspek kualiti bahasa juga diberikan perhatian.

Antara karya adaptasi daripada DBP yang cukup dikenang sehingga kini termasuklah filem Ranjau Sepanjang Jalan (1983) karya Allahyarham Datuk Shahnon Ahmad dan filem arahan Allahyarham Datuk Jamil Sulong. Filem adaptasi terbitan Kay Sarimah Sdn. Bhd. ini berjaya memenangi pelbagai anugerah dalam acara anugerah filem tempatan serta turut mendapat pengiktirafan dan anugerah pada peringkat antarabangsa seperti memenangi Anugerah Khas Juri pada Festival Filem Asia Pasifik ke-28 pada tahun 1983.

Sehingga kini, antara karya-karya DBP yang telah diadaptasi termasuklah novel Ayahanda karya Azizi Haji Abdullah yang berjaya mendapat 24 juta tontonan di saluran TV3, Sesekali daripada genre puisi karya Lily Nasir dan Korban Kasih karya Fatimah Saidin. Kerjasama lain berkaitan adaptasi ini adalah Jabat Erat-erat karya Amin Masyhur adaptasi daripada genre cerpen dan Capa Rengat Gulai Rawo daripada cerpen Burhanuddin Kahar.

Mengakhiri perkongsiannya, Rusdi turut memberikan contoh bulan sambutan hari kebangsaan, ruang untuk meneroka karya-karya bersifat kebangsaan serta menyerlahkan patriotisme dan nasionalisme boleh diangkat mewarnai arena adaptasi tempatan. Kesemua karya yang mengangkat tema ini sudah sedia ada di DBP dan pihak DBP mengalu-alukan semua pihak yang berminat atau ingin mendapatkan maklumat berkaitan karya sastera atau penerbitan yang berpotensi untuk diadaptasi dengan menghubungi DBP.

Sebagai badan penerbit yang mementingkan kualiti khususnya demi mendaulatkan bahasa dan sastera kebangsaan dalam menerbitkan karya-karya, DBP akan terus menyokong dan sentiasa bersedia untuk meneroka kerjasama yang lebih besar dan berimpak tinggi dalam merealisasikan dimensi pengkaryaan buku ke layar dan seterusnya menyemarakkan industri kreatif negara.

Penulisan kreatif kini sememangnya amat dinamik. Manakala para karyawan sudah tentu akan sentiasa mencabar diri menghasilkan karya-karya unggul untuk masa hadapan dengan mencurahkan segala pengalaman sejarah, budaya, warisan serta tradisi yang kita miliki agar daripada khazanah sastera ini kita akan dapat menemukan permata bangsa yang amat bernilai tinggi dan kekal sepanjang zaman untuk ditonton, dirujuk dan dihayati oleh anak bangsa.


Raja Muda Perlis Memeriahkan Program TT Klasik Mercedes Perlis

Kuala Lumpur – Program TT Klasik Mercedes Perlis diadakan buat julung-julung kalinya di negeri Perlis dengan mempamerkan koleksi lebih daripada 70 buah kereta jenama Mercedes. Selain mendapat sambutan yang luar biasa daripada para peminat kereta jenama dari Jerman itu, Raja Muda Perlis, DYTM Tuanku Syed Faizuddin Putra Jamalullail juga berkenan berangkat melawat program tersebut yang diadakan di perkarangan Restoran Sungai Bakong Dua, Padang Behor, Kangar pada 25 September 2022.

Baginda juga sempat berbual mesra bersama dengan para pengunjung sambil bertukar-tukar cerita mengenai koleksi selain meninjau kereta klasik Mercedes yang berkumpul di negeri Indera Kayangan itu.

Program tersebut dianjurkan dengan kerjasama Komuniti Mercedes Perlis, Rakan Mercedes Kulim, Northern Mercedes Benz Owners Club, Tuten Northern dan juga W202 Otai Utara. Turut hadir menyambut keberangkatan baginda ialah ikon klasik Mercedes Malaysia, Azril Bahaman yang juga Pengasas Klasik Mercedes Malaysia.

Bagi memeriahkan program tersebut, beberapa acara lain turut diadakan seperti acara Review Kereta, penyampaian hadiah lima buah kereta pilihan selain jualan dan autograf merchandise produk yang dibawa khas untuk para peminat Mercedes sebagai tanda penghargaan atas sokongan padu pada program tersebut.

Penganjur turut menganjurkan konvoi ke satu daripada hidden gems negeri Perlis, iaitu Tasik Timah Tasoh. Pelbagai aktiviti menarik boleh dilakukan di sini seperti berkayak, berbasikal atau menyewa kenderaan seperti menunggang skuter dan menaiki kereta api kanak-kanak yang dikenakan caj bayaran yang minimum. Di samping itu, para pengunjung juga boleh memancing sambil menikmati pemandangan Tasik Timah Tasoh yang indah.

Program TT Klasik Mercedes Perlis berjaya mengumpulkan pelbagai jenama model kereta yang mempunyai reka bentuk yang unik dan klasik. Mercedes merupakan satu daripada jenama terbesar dan terawal yang diperkenalkan selain BMW dan mula dipandu oleh generasi awal yang kebanyakannya terdiri daripada golongan bangsawan.

Sehingga kini, Mercedes terus mengembangkan pengeluaran keretanya dengan tahap kualiti yang setara dengan kereta terkini. Satu daripada model kereta klasik yang dikenali dan diminati oleh peminat jenama ini adalah Mercedes-Benz 190E (W201) yang dihasilkan pada tahun 1982. Model ini masih lagi kelihatan unik, relevan dan tidak lapuk ditelan zaman kerana pada masa itu, pengeluar kereta Mercedes tidak hanya mementingkan keuntungan sahaja, malah turut fokus pada nilai dan emosi produk mereka dengan membelanjakan lebih RM3.5 billion untuk mengembangkan model ini.


Meraikan Bahasa Etnik dalam Era Globalisasi

Untuk mendapatkan maklumat terkini, ikuti kami melalui Telegram

SABAH − Dalam era globalisasi kini, bahasa etnik di Malaysia semakin beransur hilang dan pupus. Menurut Pertubuhan Saintifik dan Kebudayaan Pertubuhan Bangsa-Bangsa Bersatu (UNESCO), sebanyak 230 bahasa telah pupus dari tahun 1950 hingga tahun 2010. Sehubungan dengan itu, pelbagai usaha telah dijalankan oleh pihak kerajaan dan aktivis bahasa dalam usaha untuk terus mendukung dan melindungi bahasa etnik yang ada di negara ini termasuklah melalui penganjuran Seminar Bahasa dan Etnik Budaya (SEBEM).

SEBEM 2021 pada tahun ini diadakan pada 9 September 2021 dan 10 September 2021,  anjuran Institut Pendidikan Guru (IPG) Kampus Kent, dengan kerjasama Universiti Malaysia Sabah (UMS), dan Kolej Sidma Sabah. Seminar ini dijalankan secara maya dan boleh ditonton secara dalam talian melalui Youtube IPG Kampus Kent dan aplikasi Google Meet.

Penganjuran SEBEM 2021 ini telah dirasmikan oleh Menteri Pembangunan Luar Bandar Sabah, YB Datuk Jahid Jahim, dan menerima lebih kurang 200 penyertaan yang terdiri daripada warga Kementerian Pendidikan Malaysia, Institusi Pengajian Tinggi Awam, Institusi Pengajian Tinggi Swasta, agensi kerajaan serta pelbagai pertubuhan lain.

Dengan tema “Melestarikan Bahasa Etnik Era Baharu”, seminar ini melibatkan 28 kertas penyelidikan pelbagai disiplin, tiga pembentangan khas dan dua ucaptama. Seminar ini turut mempunyai beberapa subtema, iaitu bahasa, budaya etnik, pendidikan bahasa etnik, kesusasteraan etnik dan kesenian etnik yang terdiri daripada seni visual, seni tari, seni muzik dan sebagainya.

Dua ucaptama seminar ini melibatkan pensyarah Universiti Brunei Darussalam, iaitu Profesor Dr. Yabit Alas, dengan tajuk “Media Sosial sebagai Alat Merevitalisasi Bahasa Dusun di Brunei Darussalam“ dan pensyarah Universitas Palangka Raya, Kalimantan Tengah, Profesor Kumpiady Widen, dengan tajuk “Pergeseran dan Pelestarian Bahasa Etnik di Era Globalisasi“.

Tiga pembentang khas pula terdiri daripada pensyarah Institut Agama Kristen Negeri (IAKN), Indonesia, iaitu Dr. Wilson, dengan tajuk pembentangannya, “Kearifan Lokal: Filosofi Berladang Suku Dayak Iban Sintang Kalimantan Barat“, Timbalan Naib Canselor (Penyelidikan dan Inovasi) UMS, Profesor Madya Ts. Dr. Ramzah Dambul dengan tajuk “Memperkasakan Konsep Sastera Etnik dalam Konteks Persuratan Kreatif Borneo“ dan Pensyarah Kanan IPG Kampus Kota Bharu, Dr. Mohd Rozi Ismail pula dengan tajuk “Peranan Dialek Kelantan sebagai Catalyst Penyatuan Rakyat Kelantan di Luar Negara“.

Seminar yang dianjurkan selama dua hari ini mempunyai pelbagai tujuan. Antaranya termasuklah untuk memperkasakan fungsi IPG Kampus Kent sebagai pusat kecemerlangan pedagogi bahasa Kadazan Dusun, memantapkan kemahiran menyelidik, membentang dan menulis artikel ilmiah, berkongsi pengalaman dan dapatan kajian dalam bahasa, budaya, sastera dan pedagogi bahasa etnik melalui seminar, memperkaya rujukan keilmuan, kandungan  dan pedagogi bidang bahasa, budaya dan sastera subetnik di Malaysia.

Di samping itu, seminar ini juga bertujuan untuk menyebar luas penemuan amalan terbaik dan inovasi dalam bidang kebahasaan dan pendidikan bahasa subetnik di Malaysia, membina jaringan perkongsian pintar dalam kalangan pendukung, pencinta dan aktivis bahasa, budaya dan sastera subetnik di Malaysia, membina jaringan kerjasama akademik antara IPG Kampus Kent dengan Kolej SIDMA Sabah, dan menerbitkan hasil kajian dalam prosiding kajian, seterusnya jurnal bahasa Kadazan Dusun untuk rujukan khalayak.


“Kongres Antarabangsa Bahasa dan Tamadun Alam Melayu“ Menjulang Dunia Melayu ke Persada Antarabangsa

Bangi – Buat julung-julung kalinya, tahun ini Universiti Kebangsaan Malaysia (UKM) menganjurkan Kongres Antarabangsa Bahasa dan Tamadun Alam Melayu dengan tema “Memperkasa Bahasa dan Tamadun Alam Melayu” pada 28 hingga 29 September 2022 di Bilik Senat, Bangunan Canselori, UKM.

Kongres ini diadakan bagi berkongsi ilmu bidang bahasa dan tamadun alam Melayu kepada masyarakat, khususnya generasi muda bersama dengan para tokoh ilmuwan serta berjaya menghimpunkan seramai 60 peserta dari negara Thailand, Indonesia, Jerman dan Malaysia. Kongres ini dirasmikan oleh Timbalan Ketua Setiausaha (Dasar) Kementerian Pengajian Tinggi Malaysia, Dato’ Dr. Haji Megat Sany Megat Ahmad Supian.

Kongres ini merupakan platform perkongsian pintar antara tokoh-tokoh ilmuwan bahasa dengan masyarakat, mengupas dan mengembangkan konsep tamadun alam Melayu yang menjadi tonggak utama dalam pembentukan semangat kenegaraan Malaysia merangkumi seluruh aspek kehidupan.

Selain itu, kongres ini juga dapat menaikkan semangat dan menanam iltizam yang tinggi dalam kalangan peserta tentang potensi, peranan dan kepentingan memperkasa bahasa dan tamadun alam Melayu dalam setiap medium yang ada, mendedahkan produk bahasa dan tamadun alam Melayu kepada peserta menerusi pameran yang diadakan sepanjang kongres berlangsung untuk memberikan nilai ekonomi kepada bahasa dan tamadun serta menyampaikan resolusi berkenaan strategi dan inisiatif yang dapat dilaksanakan dalam agenda pemerkasaan bahasa dan tamadun alam Melayu.

Menurut Dato’ Dr. Haji Megat Sany dalam ucapan perasmiannya, tiga asas utama kewujudan dan kejayaan tamadun Barat, iaitu falsafah, sejarah dan kesusasteraan diambil dan dibina berdasarkan cerminan daripada kegemilangan tamadun Islam yang terbina daripada tiga tiang seri utama, iaitu agama, bahasa dan budaya. Ketiga-tiga asas ini mempunyai hubung kait yang amat rapat antara satu dengan yang lainnya.

“Kecemerlangan tamadun Islam adalah melalui bahasa Arab yang berkembang sehingga menjadi cara hidup dan budaya masyarakat. Walau bagaimanapun, agama Islam tidak memaksa semua umatnya menerima bahasa Arab sebagai lingua franca atau sebagai bahasa ibunda. Sebaliknya, setiap kaum dan etnik bebas untuk terus menggunakan bahasa ibunda masing-masing walaupun telah menganut agama Islam,” ujar Dato’ Dr. Haji Megat Sany.

Tambah beliau lagi, perbendaharaan kata bahasa Melayu turut diperkaya dengan bahasa Arab dan bahasa Parsi. Menjelang abad ke-16, bahasa Melayu muncul sebagai bahasa terpenting di rantau ini yang mampu menghasilkan teks persuratan dan teks agama dalam pelbagai bidang selaras dengan kelahiran ramai tokoh ilmuan dan para ulama Melayu dari Kepulauan Melayu Nusantara.

Dato’ Dr. Haji Megat Sany turut berkata, KPT kini sedang dalam proses untuk membangunkan “Dasar dan Pelan Tindakan Memartabatkan bahasa Melayu sebagai Bahasa Ilmu di IPTA” sebagai usaha untuk memperkasakan bahasa kebangsaan pada peringkat pengajian tinggi.

“Kongres ini adalah antara prakarsa atau inisiatif langsung yang dilaksanakan oleh UKM bagi menggerakkan agenda pemerkasaan bahasa Melayu pada peringkat antarabangsa. UKM berpendapat bahawa agenda ini tidak hanya menjadi matlamat dan usaha UKM sahaja, sebaliknya perlu diperluaskan dalam kalangan rakan-rakan di institusi pengajian tinggi awam dan swasta yang lain, agensi-agensi berkaitan kerajaan, pihak industri, pertubuhan bukan kerajaan (NGO), komuniti setempat dan seluruh anggota masyarakat sivil,” kata Naib Canselor UKM, Profesor Dato’ Gs. Ts. Dr. Mohd Ekhwan Hj. Toriman dalam ucapan alu-aluannya.

Jelas beliau lagi, hasil pencapaian orang Melayu terdahulu dalam memartabatkan bahasa Melayu sangat penting sehingga wujudnya Persekutuan Tanah Melayu dan Malaysia sebagai lambang bukti hasil daripada ketamadunan orang Melayu yang menggunakan bahasa Melayu, budaya Melayu dan Islam sebagai agamanya. Nilai dan teras inilah yang secara tersirat dan tersurat membentuk kerukunan, keamanan dan kestabilan negara Malaysia pada hari ini.

Turut hadir memeriahkan kongres ialah Profesor Emeritus Dato’ Dr. Mohamad Abd. Razak, Pengerusi Lembaga Pengarah UKM; Profesor Dato’ Dr. Wan Kamal Mujani, Timbalan Naib Canselor (Hal Ehwal Penyelidikan dan Inovasi) UKM; merangkap Pengerusi Jawatankuasa Penganjur Kongres Antarabangsa Bahasa dan Tamadun Alam Melayu; Profesor Dr. Mohammad Kassim, Timbalan Naib Canselor (Hal Ehwal Akademik dan Antarabangsa) UKM; Profesor Madya Dr. Mohd Suzeren Md. Jamil, Timbalan Naib Canselor (Hal Ehwal Pelajar dan Alumni) UKM; Profesor Dr. Norhamidi Muhamad, Pro Naib Canselor (Penjanaan dan Prasarana) UKM; Profesor Datuk Seri Dr. Awang Sariyan, Pengarah Institut Alam dan Tamadun Melayu (ATMA) UKM; Encik Mohd Azli Mohd Kasirun, Bendahari UKM serta Cik Rohaya Umar, Ketua Pustakawan UKM.


Penerbitan Melayu di Taiping

Untuk mendapatkan maklumat terkini, ikuti kami melalui Telegram

Kekayaan bijih timah yang terdapat di Taiping pada sekitar abad ke-19 menyebabkan bandar itu mengalami pembangunan pesat pada suatu masa dahulu. Landskap ekonomi di bandar tersebut berubah apabila pelbagai jenis perniagaan dan perdagangan ditubuhkan dan dibuka secara besar-besaran bagi menampung permintaan orang ramai dan keperluan semasa. Pembangunan intelektual turut berkembang sejajar dengan pertumbuhan ekonomi di bandar tersebut.

Antara yang menjadi lambang kemajuan intelektual di bandar Taiping pada masa dahulu adalah kewujudan penerbitan berkala seperti akhbar dan buku-buku sama ada dalam bentuk fiksyen atau bukan fiksyen. Akhbar mingguan Seri Perak menjadi akhbar berbahasa Melayu yang pertama diterbitkan dan dicetak di Taiping, bahkan dianggap sebagai yang pertama di Negeri-Negeri Melayu Bersekutu. Akhbar tersebut diterbitkan buat pertama kali pada bulan Jun 1893 oleh Saiyid Abul Hasan Burhan, seorang India Muslim yang berasal dari Madras, India.

Berdasarkan penulisan Ahmat Adam dalam Sejarah dan Bibliografi Akhbar dan Majalah Melayu Abad Kesembilan Belas (1992) yang diterbitkan oleh Penerbit UKM pada halaman 68 dan 69, Saiyid Abul Hasan berhijrah ke Taiping pada sekitar tahun 1870-an sewaktu berusia awal 20-an untuk berkhidmat sebagai tenaga pengajar kepada para pegawai Inggeris dengan mengajar mereka bahasa Hindi.

Saiyid Abul Hasan turut menerbitkan dan mencetak akhbar tersebut kerana beliau juga memiliki syarikat percetakan yang dikenali dengan nama Taiping Press. Bagi memastikan akhbar tersebut dapat dikeluarkan secara konsisten pada setiap minggu, beliau telah melantik Muhammad Omar bin Abu Bakar sebagai pengarang akhbar tersebut. Walau bagaimanapun, Muhammad Omar meletak jawatan pada penghujung tahun 1894 kerana mengalami masalah kesihatan. Ketiadaan pengarang yang berwibawa menyebabkan Saiyid Abul Hasan mengambil keputusan untuk memberhentikan penerbitan akhbar Seri Perak. Pada awal Mac 1895, Seri Perak secara rasmi ditamatkan operasinya.

Namun begitu, minat Saiyid Abul Hasan untuk kembali menerbitkan akhbar Melayu tidak pernah padam. Beliau menerbitkan sebuah lagi akhbar yang dinamakannya sebagai Jajahan Melayu. Akhbar ini diterbitkan pada 4 November 1896. Beliau berjaya menghubungi Muhammad Omar dan mengajaknya untuk bekerja semula dengannya sebagai pengarang. Selain Muhammad Omar, akhbar ini turut mendapat khidmat Mohamed Goolam Kader bin Mohamad Ali sebagai pengarang. Akhbar ini juga menerima nasib yang sama seperti Seri Perak apabila ditamatkan operasinya pada 28 Oktober 1897.

Satu-satunya akhbar Melayu yang masih diterbitkan di Taiping selepas itu adalah Warta Kerajaan Perak yang diterbitkan oleh Pejabat Setiausaha Kerajaan Negeri Perak dan dicetak di Government Printing Office yang terletak di Taiping. Berbanding Jajahan Melayu yang diterbitkan sebanyak sekali pada setiap minggu, Warta Kerajaan Perak pula diterbitkan hanya sekali dalam sebulan. Isu pertama diterbitkan pada bulan Januari 1897. Isi kandungannya pula berkenaan perjawatan, penyata bulanan, pewartaan undang-undang dan maklumat terkini tentang pentadbiran kerajaan negeri. Warta Kerajaan Perak versi Jawi ditamatkan operasinya pada bulan April 1905, manakala versi Rumi pula ditamatkan pada awal tahun 1910.

Al-Maktabah Wa Al-Matba’ah Al-Zainiyah (selepas ini disebut sebagai Al-Zainiyah Taiping) boleh dianggap sebagai syarikat penerbitan dan percetakan Melayu yang terbesar di Taiping. Syarikat ini yang dimiliki oleh Haji Muhammad Zain bin Haji Isa mempunyai hubungan yang erat dengan para tokoh dan bangsawan Melayu di utara Tanah Melayu termasuklah pihak Istana Negeri Perak. Al-Zainiyah Taiping mempunyai dua pusat operasi, iaitu di Pulau Pinang dengan alamat No. 98, Pitt Street, Penang dan di Taiping, Perak dengan alamat No. 185, Main Road, Taiping.

Pusat operasi di Pulau Pinang lebih awal dibuka berbanding pusat operasi di Taiping. Pembukaan pusat operasi di Taiping mempunyai kaitan dengan usaha untuk memenuhi permintaan penerbitan daripada Istana Negeri Perak, institusi pendidikan dan para ulama yang berada di negeri Perak.

Antara bahan bercetak terawal yang diterbitkan oleh Al-Zainiyah Taiping adalah Hikayat Menteri Yuhi yang dikarang oleh Putih bin Syeikh Umar Basha dan diterbitkan pada tahun 1928. Pada tahun yang sama, buku kategori bidang sains dan teknologi yang berjudul Kitab Kesihatan Diri karangan Abidin bin Ali diterbitkan oleh Al-Zainiyah Taiping.

Bahan bercetak seterusnya yang diterbitkan pada tahun yang sama adalah kitab Bidayah Al-Talibin ila Ma’rifah Rabb Al-Alamin yang ditulis oleh ulama besar Tanah Melayu, iaitu Tuan Guru Husain bin Muhammad Nasir bin Muhammad Taib bin Mas’ud yang lebih dikenali sebagai Tuan Husain Kedah. Kitab tersebut mengandungi perbahasan yang berkaitan dengan akidah dan falsafah.

Kitab-kitab lain yang ditulis oleh Tuan Husain Kedah yang diterbitkan oleh Al-Zainiyah Taiping termasuklah Hikayat Al-Fattah Fi Bayan Ahkam Al-Nikah dan Usul Al-Tauhid Fi Ma’rifati Turuq Al-Iman Li Al-Rabb Al-Majid. Kitab pertama diterbitkan pada tahun 1929, manakala kitab kedua diterbitkan pada tahun 1933. Kitab pertama dikategorikan sebagai kitab undang-undang (hukum-hakam), manakala kitab kedua berada dalam kategori kitab akidah dan falsafah. Berbanding kitab pertama, kitab kedua sehingga kini masih lagi diterbitkan dan telah dirumikan oleh penerbit-penerbit baharu.

Pada tahun 1929 juga, Al-Zainiyah Taiping menerbitkan karya pengarang terkenal Harun Aminurrashid yang berjudul Pesaka Sari. Buku dengan ketebalan 68 halaman ini ditulis bersama-sama Yusuf Adil dan berada dalam kategori seni dan kebudayaan. Karya seterusnya yang diterbitkan adalah kitab Kesopanan Hidup yang disusun oleh Asbiran Yaakub dan Ahmad Lutfi serta berada dalam kategori akidah dan falsafah. Nama Asbiran Yaakub semakin menyerlah kerana beliau merupakan penterjemah awal Hadith 40 karya Imam Nawawi kepada bahasa Melayu, manakala Ahmad Lutfi adalah pengarang muda yang sedang meningkat naik pada masa itu.

Pada tahun yang sama, Al-Zainiyah Taiping turut menerbitkan karya pengarang dari Melaka, iaitu Abdul Hamid bin Ahmad yang berjudul Perjodohan Yang Setia. Abdul Hamid adalah pengarang Qamus al-Hamidi yang menghimpunkan perkataan-perkataan Arab yang dipinjam dalam bahasa Melayu. Kamus tersebut diterbitkan oleh Pejabat Karang-Mengarang, Maktab Perguruan Sultan Idris, Tanjung Malim, Perak pada tahun 1941.

Pada tahun 1933, Al-Zainiyah Taiping menerbitkan buku yang berkaitan dengan hobi dan teknik yang merupakan genre yang jarang dibicarakan oleh masyarakat pada masa itu. Buku yang berjudul Rahsia Permainan Silap Mata karangan Ahmad bin Abdullah diterbitkan oleh syarikat tersebut dengan tujuan untuk meninjau keadaan pasaran buku pada masa itu.

Ahmad bin Abdullah adalah seorang pengarang serba unik kerana boleh menulis dalam pelbagai bidang. Oleh hal yang demikian, beliau mendapat kepercayaan Al-Zainiyah Taiping untuk menghasilkan beberapa lagi karya yang diterbitkan oleh syarikat itu. Antaranya termasuklah Sahabat Baru yang merupakan karya unik berbentuk puisi dan Memilih Jodoh, sebuah karya dalam bidang sosiologi. Kedua-dua karya tersebut diterbitkan pada tahun 1938 dan tahun 1939.

Satu-satunya karya penulis wanita yang diterbitkan oleh Al-Zainiyah Taiping adalah Inilah Yang Dinamakan Taman Pengajaran yang dikarang oleh Fatimah Wahab. Karya tersebut diterbitkan pada tahun 1934 dan diletakkan dalam bidang akidah dan falsafah sebagaimana yang dinyatakan dalam salinannya yang boleh ditemui di Universiti Malaya.

Antara karya-karya ulama besar Perak yang diterbitkan oleh Al-Zainiyah Taiping termasuklah Tanwir Al-Sibyan Fi Tajwid Al-Quran yang dikarang oleh Tuan Guru Haji Muhammad Saman bin Yusuf Al-Rawa (diterbitkan pada tahun 1934), Masail Sibyan (diterbitkan pada tahun 1937) yang dikarang oleh Tuan Guru Haji Muhammad Yunus bin Haji Aqib, dan Al-Qiblah Fi Nusyusyi Ulama Al-Syafi’iyyah Fi Ma Yata’allaqu Bi Istiqbal Al-Qiblati Al-Syar’iyyah Manqulah Min Ummuhat Kutub Al-Mazhab (diterbitkan pada tahun 1951) karangan Shaykh Tahir Jalaluddin.

Al-Zainiyah Taiping turut menerbitkan terjemahan kitab Ta’lim Al-Muta’alim karya Imam Al-Zarnuji yang diusahakan oleh ulama besar Melaka, Tuan Guru Haji Ahmad bin Haji Kasim yang diterbitkan pada tahun 1937.

Al-Zainiyah Taiping bekerjasama dengan Madrasah Al-Tarbiah Al-Islamiah, Changkat Jering bagi menerbitkan buku bertajuk Asal Tarikh yang dikarang oleh guru berpengalaman, Muhammad bin Dato Muda Linggi dan buku berjudul Bahtera Keselamatan yang tergolong dalam kategori akidah dan falsafah. Buku Asal Tarikh mengandungi maklumat tentang asal bulan-bulan Arab dan Inggeris. Kedua-dua buku tersebut diterbitkan pada tahun 1947 dengan sebahagian hasil jualan buku-buku tersebut disalurkan kepada pembangunan madrasah.

Sebuah lagi buku yang diterbitkan pada tahun 1947 untuk tujuan pembangunan madrasah tersebut adalah Tafsir Surah Al-Asr yang dikarang oleh Yusuf Ahmad Lubis, seorang ulama yang berasal dari Mandailing, Indonesia dan dikatakan adalah pengasas madrasah tersebut.

Pengalaman dan kemampuan Al-Zainiyah Taiping menerbitkan bahan-bahan bacaan bermutu mendapat perhatian pihak Istana Negeri Perak. Oleh sebab itu, pihak istana memilih Al-Zainiyah Taiping untuk menerbitkan dan mencetak bahan-bahan penerbitan berdasarkan titah daripada pihak istana. Antaranya termasuklah Adat Lembaga Orang-Orang Melayu Di Dalam Negeri Perak Darul Ridwan Daripada Zaman Purbakala yang diterbitkan pada tahun 1935 dan Undang-Undang Iskandar Scholarship Kerajaan Perak bagi Murid-Murid Sekolah Arab dan Quran Negeri Perak Darul Ridwan yang diterbitkan pada tahun 1939.

Kerancakan industri penerbitan dan percetakan di Taiping secara perlahan-lahan merosot setelah pentadbiran negeri Perak yang pada asalnya berpusat di Taiping berpindah ke Ipoh pada tahun 1937. Selepas berakhirnya Perang Dunia ke-2, seluruh aktiviti dan urusan yang melibatkan pentadbiran negeri berpindah ke Ipoh sepenuhnya. Secara tidak langsung, tumpuan perdagangan dan perniagaan tidak lagi terarah kepada Taiping, sebaliknya menghala ke Ipoh.

Begitu juga dengan kematian ramai para tokoh ulama yang menyebabkan Al-Zainiyah Taiping tidak mempunyai banyak pilihan melainkan menerbitkan apa-apa sahaja jenis buku yang diharapkan dapat memberi pulangan bagi menampung kos operasi. Sebagai contoh, Al-Zainiyah Taiping pernah menerbitkan buku masakan yang berjudul Serbanika Idaman: Lebeh Dari 100 Masakan yang disusun oleh Halimah Haji Harun.


Semarak Bahasa Jiwa Bangsa di Kementerian Belia dan Sukan

Untuk mendapatkan maklumat terkini, ikuti kami melalui Telegram

Putrajaya – Bersempena dengan sambutan Dekad Bahasa Kebangsaan (DBK) dan Dekad Membaca Kebangsaan (DMK) Sektor Sosial 2022, Dewan Bahasa dan Pustaka (DBP) melalui Bahagian Ensiklopedia dengan kerjasama Kementerian Belia dan Sukan (KBS) menganjurkan Karnival Bahasa Jiwa Bangsa pada 27 hingga 29 September 2022 yang bertempat di Menara KBS, Putrajaya.

DBK adalah gagasan bagi memastikan bahasa Melayu sebagai bahasa yang menjadi pilihan utama rakyat Malaysia serta menjadi satu daripada bahasa utama dunia. DMK pula bertujuan untuk menjadikan Malaysia sebuah negara membaca dalam tempoh masa 10 tahun, iaitu dari tahun 2020 hingga tahun 2030 dan seterusnya melahirkan masyarakat berilmu bertaraf dunia menjelang tahun 2030.

Perasmian Karnival Bahasa Jiwa Bangsa ini disempurnakan oleh Dato’ Jana Santhitan Muniayan, Ketua Setiausaha KBS. Turut hadir bagi menyerikan majlis perasmian karnival ini ialah Tuan Haji Abd. Halim Haji Harun, Timbalan Ketua Pengarah (Operasi) DBP; Encik Richard Barahim, Setiausaha Bahagian (SUB) Bahagian Khidmat Pengurusan KBS dan Puan Fauzilahyatun Mustafa, Pengarah Jabatan Pembinaan Bahasa dan Sastera DBP.

Antara inti pati ucapan Dato’ Jana Santhitan Muniayan adalah KBS sebagai sebuah kementerian yang bertanggungjawab terhadap belia dan sukan di Malaysia akan terus memastikan bahasa kebangsaan terus dimartabatkan dan budaya membaca akan terus diterapkan kepada golongan sasar kementerian ini, iaitu golongan muda dan atlet. Beliau dan tetamu kenamaan yang hadir turut merasmikan pelepasan para peserta bagi Pertandingan Eksplorasi Bahasa di lobi Menara KBS.

Antara pengisian Karnival Bahasa Jiwa Bangsa ini adalah pertandingan berkaitan pengetahuan bahasa dan budaya membaca serta program Bicara Santai. Sebanyak tiga pertandingan diadakan sepanjang tiga hari karnival ini berlangsung, iaitu Pertandingan Eksplorasi Bahasa, Pertandingan Pintar Eja dan Pertandingan Pengacaraan Majlis. Objektif utama pertandingan yang dianjurkan ini adalah bagi menerapkan semangat cinta terhadap bahasa kebangsaan dan menyemai amalan membaca, khususnya kepada warga KBS bertepatan dengan sambutan DBK dan DMK bagi tahun 2022 ini.

Di samping itu, pertandingan ini diadakan bagi menguji tahap penguasaan bahasa Melayu dalam kalangan warga KBS serta mencungkil bakat baharu berkaitan bahasa, khususnya dalam bidang pengacaraan majlis. Sambutan yang menggalakkan daripada warga KBS serta agensi di bawahnya terhadap ketiga-tiga pertandingan yang dianjurkan membuktikan keazaman dan tekad kementerian ini untuk terus mendaulatkan bahasa Melayu.

Karnival Bahasa Jiwa Bangsa turut disemarakkan lagi dengan program Santai Bahasa yang bertajuk Pengaruh Media Sosial: Terpinggirkah Bahasa Kita? yang menampilkan Dr. Mohd Ghazali Taib, Ketua Jabatan Hal Ehwal Pelajar, Institut Perguruan Kampus Bahasa Antarabangsa, Kuala Lumpur sebagai panel. Dalam program tersebut, Dr. Mohd Ghazali menjelaskan etika penggunaan bahasa sebagai perlambangan diri dalam media sosial serta ciri-ciri bahasa. Menurut Dr. Mohd Ghazali, bahasa berfungsi sebagai alat komunikasi, pemikiran dan pelarasan tingkah laku. Selain itu, pameran oleh Muzium Diraja dan DBP serta jualan buku oleh Ujana DBP turut berlangsung di ruang legar Menara KBS.

Karnival Bahasa Jiwa Bangsa melabuhkan tirai dengan majlis penutupan dan penyampaian hadiah kepada para pemenang pertandingan. Encik Abdullah Hasan, Timbalan Ketua Setiausaha (Pengurusan) KBS dalam ucapan penutup Karnival Bahasa Jiwa Bangsa menyeru masyarakat, khususnya warga KBS agar terus memberi sepenuh komitmen dalam memartabatkan bahasa kebangsaan. Beliau juga menasihati warga KBS agar menggunakan bahasa Melayu dengan laras bahasa yang betul dalam semua urusan rasmi seperti mesyuarat, penulisan surat serta memo rasmi. Tambah beliau lagi, penggunaan bahasa sama ada dalam penulisan mahupun pertuturan melambangkan imej diri dan organisasi yang diwakili.

Turut hadir dalam majlis penutupan dan penyampaian hadiah tersebut ialah Tuan Haji Md Johari Hasan, Timbalan Ketua Pengarah (Dasar) DBP; Encik Richard Barahim, SUB Bahagian Khidmat Pengurusan KBS; Puan Wardati Md Sheriff, Ketua Bahagian Ensiklopedia DBP dan Encik Nik Aman Nik Yusoff, Ketua Pusat Dokumentasi Melayu DBP.


Bicara Karya dan Pelancaran Buku Mengapa Saya Tidak Ikut U-Wei Menonjolkan Karisma Industri Perfileman Negara

Bandar Melaka – Majlis Bicara Karya dan Pelancaran Buku Mengapa Saya Tidak Ikut U-Wei bersempena dengan Pesta Buku Melaka telah berlangsung pada 30 September 2022 (Jumaat) pada pukul 2.30 petang hingga 5.00 petang di Pentas Utama, The Shore Shopping Gallery, Bandar Melaka, Melaka.

Majlis anjuran Dewan Bahasa dan Pustaka (DBP) ini dirasmikan oleh Pengerusi Lembaga Pengelola Yayasan Pembangunan Buku Negara (YPBN), YBhg. Tan Sri Profesor Datuk Wira Dr. Abdul Latiff Abu Bakar. Majlis tersebut turut diserikan dengan bicara karya yang menampilkan barisan panel yang terdiri daripada Encik Zuhir Haji Saari (U-Wei), pengarah filem dan Encik Mohd Shah Ibrahim selaku penulis buku Mengapa Saya Tidak Ikut U-Wei. Manakala moderator yang menjayakan bicara karya pula ialah Encik Ismail Ahmed (Adiwangsa Sukma).

Menurut Pengarah Penerbitan DBP, Tuan Haji Razali Che Mat dalam ucapan alu-aluannya, walaupun pelancaran buku ini dalam keadaan yang sederhana, namun karya buku Mengapa Saya Tidak Ikut U-Wei yang diterbitkan oleh DBP ini sangat istimewa bagi beliau kerana U-Wei merupakan seorang seniman yang prolifik dalam bidang perfileman di samping buku ini ditulis oleh sahabatnya yang sangat rapat.

Tambah beliau lagi, buku ini sesuatu yang sangat istimewa kerana apabila dibaca, masyarakat dapat menyingkap rahsia di sebalik isi yang tersurat dan tersirat dalam karya ini.

“Seorang penulis akan berasa gembira dan bangga apabila setiap karya yang dihasilkannya berjaya diterbitkan. Rentetan itu, penulis akan berasa puas apabila karya dan buku mereka dilancarkan dan dibaca oleh masyarakat,” ujar Tuan Haji Razali.

Pengerusi Lembaga Pengelola YPBN, YBhg. Tan Sri Profesor Datuk Wira Dr. Abdul Latiff Abu Bakar dalam ucapan perasmiannya berkata, demi memartabatkan keagungan sejarah negara di persada dunia, beliau dalam perancangan untuk menjalinkan kerjasama dengan U-Wei, Syamsul Yusof yang juga seorang pengarah filem dan para tokoh ilmuwan sejarah tanah air untuk menghasilkan dan memperkasakan filem-filem berunsur patriotik serta menjulang warisan, budaya, tamadun dan peradaban Malaysia.

“Buku ini boleh dijadikan sebagai panduan dan bimbingan untuk para pengamal dan penggiat filem, peminat filem, para tokoh ilmuwan, generasi muda dan masyarakat untuk belajar dan mengetahui lebih lanjut tentang ilmu perfileman dan industri filem tanah air,” ujar YBhg. Tan Sri Profesor Datuk Wira Dr. Abdul Latiff.

Sementara itu, Encik Mohd Shah Ibrahim menjelaskan bahawa buku Mengapa Saya Tidak Ikut U-Wei merupakan himpunan anekdot pengalaman beliau mengenai satu-satunya sutradara yang rapat dengan beliau serta mengandungi serba sedikit tentang pengalamannya dalam dunia filem.

“Saya melihat U-Wei sebagai seorang born director yang hidup untuk membikin filem dan bukan membikin filem untuk hidup. Pertama kali bertemu dengan beliau pada tahun 1988, sejak awal lagi saya dapat mengesan pemikiran seorang intelektual filem yang dimiliki U-Wei,” kongsi Encik Mohd Shah Ibrahim.

Jelas U-Wei pula, kejayaan dan pencapaian beliau pada hari ini bukanlah hanya semata-mata usaha beliau seorang diri, sebaliknya dengan bantuan, sokongan dan dokongan rakan-rakan dan keluarga yang sentiasa memberikan semangat kepada beliau untuk terus berkarya dan menghasilkan pelbagai karya yang berkualiti demi memartabatkan industri filem negara.

Turut hadir memeriahkan majlis ialah Pengarah Majlis Buku Kebangsaan Malaysia, Encik Mohd Khair Ngadiron dan Ketua Editor Bahagian Buku Umum DBP, Encik M Azahari Edin. Selaku bahagian yang menangani penerbitan buku tersebut, Encik M Azahari berharap agar lebih banyak karya tentang dunia perfileman dapat diterbitkan untuk mengangkat karya dan filem yang menjadi klasifikasi penting industri kreatif Malaysia seterusnya menampilkan karisma mereka yang terlibat dalam dunia perfileman.


“Malam P. Ramlee: Cinta & Lagunya“ Menyemarakkan Industri Pelancongan dan Kebudayaan Malaysia

Untuk mendapatkan maklumat terkini, ikuti kami melalui Telegram

Pulau Pinang – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail dan DYTM Raja Puan Muda Perlis, Tuanku Hajah Lailatul Shahreen Akashah Khalil diiringi Yang Amat Mulia (YAM) Sharifah Khatreena Nuraniah dan YAM Sharifah Farah Adriana berkenan berangkat menyaksikan Penang Exchange 2022: Theatrical Concert – Malam P. Ramlee: Cinta & Lagunya yang dipersembahkan oleh selebriti Arja Lee dan Farhan Azizan di Dewan Budaya Universiti Sains Malaysia (USM), Pulau Pinang.

Program yang dianjurkan oleh Pertubuhan Kraf Malaysia yang dikenali sebagai Malaysia Craft Council (MCC) tersebut turut dihadiri oleh Yang di-Pertua Negeri Pulau Pinang, Tun Dato’ Seri Utama Ahmad Fuzi Haji Abdul Razak, Toh Puan Dato’ Seri Utama Khadijah Mohd Nor, Timbalan Naib Canselor Hal Ehwal Pembangunan Pelajar dan Alumni Universiti Sains Malaysia (USM), Profesor Dr. Azlinda Azman dan Presiden MCC, Nik Faiz Nik M. Amin.

MCC merupakan sebuah pertubuhan yang diwujudkan demi memelihara dan memperkasakan industri kraf di Malaysia. Selain itu, MCC juga bertanggungjawab untuk mengetengahkan industri seni kraf Malaysia ke peringkat antarabangsa melalui beberapa pendekatan yang diusahakan oleh ahli pertubuhan yang kebanyakannya merupakan para penggiat kraf tempatan.

Di samping itu, program tersebut turut mendapat jalinan kerjasama dengan pihak dari luar negara merangkumi British Council, Japan Foundation, dan US Embassy. Oleh itu, MCC melihat hal ini merupakan titik permulaan yang baik untuk mengangkat imej kraf tempatan ke peringkat antarabangsa. Tambahan lagi, program tersebut juga ialah satu daripada usaha untuk membantu memulihkan dan menyemarakkan semula industri pelancongan dan kebudayaan Malaysia.


Festival Kraf Borneo 2022 Menjulang Produk Komuniti Kraf Borneo

Kota Kinabalu – Kementerian Pelancongan, Seni dan Budaya Malaysia (MOTAC) melalui Perbadanan Kemajuan Kraftangan Malaysia (Kraftangan Malaysia) menganjurkan Festival Kraf Borneo (FKB) 2022 selama 18 hari bermula dari 23 September hingga 10 Oktober 2022. FKB yang diadakan di 1Borneo Hypermall, Kota Kinabalu, Sabah boleh dikunjungi dari pukul 10 pagi hingga 10 malam sepanjang festival ini berlangsung.

FKB 2022 merupakan penganjuran kali ketiga sejak mula dianjurkan pada tahun 2018 dan tahun 2019 yang bertujuan untuk memberi peluang kepada komuniti kraf Borneo memasarkan produk kraf tempatan secara terus kepada para pembeli. Bertemakan “Kraf Borneo Aspirasi Keluarga Malaysia”, FBK 2022 mencerminkan kepelbagaian produk kraf Sabah dan Sarawak yang melengkapi aspirasi Keluarga Malaysia, iaitu melambangkan kepelbagaian kaum yang berada di Malaysia.

Festival ini menawarkan pelbagai aktiviti menarik seperti jualan produk kraf etnik Sabah dan Sarawak, demonstrasi produk kraf, pameran produk kraf, interaktif kraf, persembahan kebudayaan, seminar dan bicara kraf, pameran MRCRAFTSHOPPE, sesi secara langsung jualan E-Kraf Bazar, pameran Jom Masuk Institut Kraf Negara (Kampus Satelit Sabah & Sarawak) dan Pertandingan Ratu FKB 2022.

Ketua Pengarah Kraftangan Malaysia, Puan ‘Ainu Sham Haji Ramli hadir merasmikan festival tersebut. Menurut beliau, FKB 2022 dengan penyertaan seramai 58 orang usahawan kraf menyasarkan kutipan sebanyak RM400 000 dengan kehadiran pengunjung seramai 30 000 orang.

“Walaupun sasaran yang diletakkan itu kurang berbanding yang diperoleh pada tahun 2018, namun masih realistik berdasarkan keadaan semasa,” kata Puan ‘Ainu Sham dalam satu kenyataan yang dikeluarkan.

Tambah beliau lagi, penganjuran festival ini pada tahun 2018 yang diadakan di Lintasan Deasoka dan di pusat beli-belah Suria Sabah pada tahun 2019 berjaya menjana nilai jualan sebanyak RM1.12 juta.

Menurut Puan ‘Ainu Sham, insentif baucar pembelian produk kraf Malaysia yang diumumkan oleh Menteri MOTAC, Dato’ Seri Hajah Nancy Shukri baru-baru ini turut terpakai di setiap gerai jualan pada FKB 2022 kali ini.

“Insentif baucar tersebut menawarkan diskaun sebanyak RM30 bagi setiap pembelian produk kraf bernilai RM100 yang telah bermula dari 16 September 2022 bersempena sambutan Hari Malaysia,” ujar Dato’ Seri Hajah Nancy.

Sewaktu majlis perasmian tersebut berlangsung, turut diadakan penyampaian sijil penghargaan kepada 12 rakan strategik yang terdiri daripada jabatan, agensi, kerajaan negeri dan pihak swasta yang sentiasa bersama-sama menyokong industri kraf negara.


Seni Kraf Tangan Melayu Seimbang antara Estetika dengan Etika – Raja Muda Perlis

Georgetown – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bertitah bahawa “Seni kraf tangan Melayu sentiasa mementingkan keseimbangan antara nilai estetika dengan etika dalam setiap hasilan pertukangannya.“ Titah baginda, kesenian di alam Melayu amat mempertimbangkan aspek estetika dengan etika, iaitu antara keindahan dengan kebaikan. Sesuatu seni itu tidak hanya menumpukan keindahan semata-mata, sebaliknya sarat dengan kehalusan dan ketinggian falsafah Islam.

Demikian titah DYTM Tuanku Syed Faizuddin Putra ketika berkenan berangkat meluangkan masa melawat pameran seni kraf tangan bersempena dengan program Penang Exchange 2022 anjuran Pertubuhan Kraf Malaysia (MCC) yang diadakan di Think City Penang Gat Lebuh China pada petang semalam.

Keberangkatan tiba baginda dan Raja Puan Muda Perlis, DYTM Tuanku Hajah Lailatul Shahreen Akashah Khalil diiringi anakanda-anakanda baginda berdua, iaitu Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra disambut oleh Presiden MCC, YM Nik Faiz Nik M. Amin dan ahli majlisnya, Encik Azharudin Ramli.

Baginda seisi keluarga meluangkan masa lebih dua jam melawat sebahagian besar daripada 66 buah gerai pameran dan jualan seni kraf tangan dari seluruh Malaysia yang mengambil bahagian pada kali ini.

Penang Exchange 2022 ialah program selama tiga hari yang berlangsung bermula 30 September sehingga 2 Oktober yang turut melibatkan pelbagai program menarik seperti kraf tangan, pameran dan persembahan kesenian bermatlamatkan untuk mempromosikan artisan tempatan melalui platfom pelancongan dan kebudayaan yang dilaksanakan di Think City Penang Gat Lebuh China dan juga Dewan Budaya Universiti Sains Malaysia serta Penang Peranakan Mansion, Georgetown.

Pada akhir program, Tuanku Raja Muda menitahkan bahawa baginda mengambil inspirasi daripada kunjungan tersebut dan berharap agar lebih banyak hasil kerja artisan dari Perlis berjaya diketengahkan di peringkat kebangsaan malahan antarabangsa selepas ini.

Baginda turut diiringi Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Tuan Haji Mohd Nazim Mohd Noor dan telah mengadakan perbincangan awal dengan beberapa pihak yang turut serta dalam pameran tersebut bagi melihat prospek jalinan kerjasama strategik dengan pihak Akademi Transformasi Asnaf MAIPs (ATAM) pada masa hadapan.


Festival Ghazal Malaysia 2022 Mengangkat Kesenian Ghazal

Untuk mendapatkan maklumat terkini, ikuti kami melalui Telegram

Pulau Pinang – Ghazal merupakan satu kesenian tradisional masyarakat Melayu yang amat sinonim dengan rakyat negeri Johor. Walaupun begitu, tidak banyak yang mengetahui bahawa selain Johor, permainan muzik ghazal turut diamalkan di Pulau Pinang yang dikenali sebagai Ghazal Parti. Kedua-dua kesenian tradisional ini – Ghazal Melayu Johor dan Ghazal Parti – memiliki ciri-ciri tertentu dan keistimewaan yang tersendiri.

Bagi memperkenalkan warisan kesenian tradisional ini, telah berlangsung Festival Ghazal Malaysia 2022 pada 1 hingga 2 Oktober 2022 yang lalu di Dewan Sri Pinang, Pulau Pinang. Festival yang julung kali diadakan ini dianjurkan oleh Persatuan Karyawan Pulau Pinang dengan kerjasama Kementerian Pelancongan, Seni dan Budaya, Pejabat Exco Pelancongan dan Ekonomi Kreatif, Kerajaan Negeri Pulau Pinang, Jabatan Kebudayaan dan Kesenian Negeri Pulau Pinang, Yayasan Warisan Johor, Majlis Kebudayaan Negeri Johor dan Persatuan Ghazal Negeri Johor.

Tujuan utama festival ini diadakan adalah untuk memperkenalkan konsep “Ghazal Malaysia“ yang mengetengahkan dua seni persembahan muzik Melayu tradisional yang berada di lokasi berlainan, iaitu Ghazal Melayu Johor dari Selatan Semenanjung Malaysia dan Ghazal Parti dari sebelah Utara Semenanjung Malaysia. Ghazal Malaysia membawa masyarakat kepada satu penataran muzik yang mencerminkan dimensi seni budaya Melayu tradisional, seterusnya mewarnai dunia muzik Melayu tradisional hingga kini.

Festival Ghazal Malaysia yang berlangsung selama dua hari itu sarat dengan pelbagai aktiviti kesenian ghazal, antaranya termasuklah segmen pameran, bual bicara, dan persembahan Ghazal Melayu Johor dan Ghazal Parti. Acara kemuncak festival itu berlangsung pada hari kedua, iaitu penganjuran “Konsert Festival Ghazal Malaysia 2022“ yang menampilkan penyanyi legenda negara, Dato’ Jamal Abdillah, sebagai penyanyi undangan.